‘Sampah terbang’ penghuni flat bawa malang
Oleh KOSMO!

14 Oktober 2022, 5:18 pm
PETALING JAYA – Negara bakal memasuki tahun 2023, namun sikap segelintir individu yang gemar membuang sampah merata-rata masih belum dapat dibendung.
Lebih teruk, apabila sampah tersebut hanya dicampak dari atas ke bawah sesuka hati tanpa memikirkan kesannya kepada orang lain.
Baru-baru ini, seorang pengguna TikTok menggunakan akaun @piqahhhhs meluahkan rasa kecewa dengan sikap penghuni flat apabila sampah yang dibuang dari aras penghuni telah menyebabkan cermin kereta bapanya pecah.
Menurut wanita tersebut, bapanya telah menghabiskan sekitar RM500 untuk membersihkan serta membaiki semula kerosakkan pada kereta.
Jelasnya lagi, kejadiaan tersebut tidak berkait dengan sebarang isu khianat seperti mana yang didakwa segelintir pihak, namun sikap manusia ‘tidak bertamadun’ adalah punca ramai penghuni lain tanggung rugi.
“Disebabkan penghuni flat yang tiada sivik baling sampah dari atas punya pemalas nak turun buang sampah, tengoklag siapa yang kena tanggung,” katanya.

Menjengah ke ruangan komen, ramai pengguna lain turut berkongsi pengalaman mereka berdepan dengan isu ‘sampah terbang’.
“Aku pun dok kawasan flat, memang ada manusia jenis campak sampah dari atas ja, ada ikut tingkap buang sisa makanan macam itu sahaja, punya pengotor perangai manusia macam itu,” luah Anatasia.
“Pernah kene macam ini masa dalam perjalanan balik dari hantar makanan pelanggan, nasib baik sempat elak kalau tak ‘ranap’,” kongsi Rosi. – KOSMO! ONLINE


Anjing kurus kering perlu bantuan
Oleh FLORINA DERIS

14 Oktober 2022, 5:25 pm
PETALING JAYA –  Seekor anjing yang dirantai dalam kelaparan di pintu sebuah rumah terbiar dipercayai dibuang dan ditinggalkan oleh pemilik lama meruntun hati orang ramai.
Menerusi perkongsian oleh pemilik akaun TikTok @juliaritanordin yang berdurasi lebih 1 minit itu memaparkan anjing jenis poodle yang kelihatan kurus dan kelaparan diberi makan oleh seorang wanita berbangsa Melayu.
“Lapar teruk, habis dia makan,” kata wanita yang membantu anjing tersebut.
Pengguna TikTok @King Ceo yang juga salah satu anggota pasukan Animal Rescue memuat naik perkongsian kisah sebenar mengenai anjing tersebut.
“Tak pasti berapa lama anjing itu merayau-rayau di kawasan itu, tetapi, seorang wanita Cina WhatsApp dalam kumpulan meminta untuk selamatkan poodle kecil itu,” katanya.
Pada 7 Oktober lepas, anjing tersebut dipercayai diikat untuk elak terlepas dan bagi memudahkan urusan mengambilnya untuk dibawa ke pusat Veterinar Aman Suria keesokan paginya.

Meninjau ruangan komen, rata-rata netizen merasa sedih melihat keadaan anjing tersebut tetapi ramai juga yang meluahkan rasa gembira apabila anjing tersebut berjaya diselamatkan.
“Allahu akbar. Nampak macam dah lama anjing itu terikat, “ kata @ErynRahman.
“Kasihannya tengok anjing itu, kurusnya,” komen @Nanad pula.
“Sedih tengok, terima kasih awak ada untuk haiwan ini,” kata @ Zarulkacak. – KOSMO! ONLINE.


Teksi Thai kenakan bayaran RM62 untuk jarak 2 kilometer kepada pelancong Malaysia
Oleh KOSMO!

14 Oktober 2022, 5:37 pm
BANGKOK – Seorang penunggang teksi motosikal di Songkhla, Thailand mengaku sengaja mengenakan caj berlebihan kepada seorang pelancong Malaysia kerana mesin basuh miliknya rosak dan dia memerlukan wang bagi membaiki peralatan tersebut, lapor laman berita Thaiger.
Noppakhun Nuchmuang, 52, meminta tambang 500 baht (RM61.90) daripada pelancong yang terkandas itu selepas menghantarnya ke destinasi pada jarak hanya 2 kilometer (km).
Ahli Majlis Perbandaran Hat Yai, Suppawit Maneechot berkata, beliau menerima aduan mengenai penunggang teksi motosikal tersebut daripada mangsa.
Menurutnya, kereta milik mangsa pada awalnya kena kapit tayar dan bagi membayar denda tersebut, dia menaiki teksi motosikal milik Noppakhun untuk pergi ke Balai Polis Mueng.
Pelancong tersebut dikenakan bayaran sebanyak 500 baht (RM61.90) untuk jarak sekitar 2 km, sedangkan harga tambang sepatutnya hanya 100 baht (RM12.40).
Polis kemudiannya menahan Noppakhun, manakala lelaki itu pada awalnya menafikan dakwaan mangsa.

Bagaimanapun, dia akhirnya mengakui kesalahannya. Noppakhun diberitahu oleh polis dia berdepan hukuman penjara kerana membuat pengakuan palsu.
Noppakhun mendedahkan bahawa dia tidak menerima seorang penumpang pun pada hari kejadian. Sebaik sahaja melihat pelancong dari Malaysia yang terkandas itu, dia menawarkan perkhidmatan dengan bayaran tinggi.
Tambah Noppakhun, dia tidak mengugut pelancong berkenaan selain mendakwa, dia merupakan pemandu yang membayar cukai serta kali pertama melakukan kesalahan itu.
Tambah lelaki itu, mesin basuh miliknya rosak dan dia memerlukan wang untuk membaiki peralatan tersebut.
Noppakhun didakwa di bawah Seksyen 159 Akta Pengangkutan Darat kerana mengenakan tambang pengangkutan melebihi bayaran standard. Dia berdepan hukuman denda sehingga 5,000 baht (RM618.76). – Agensi


Akilashini, Ain Roshariza hilang sejak awal bulan ini
Oleh TUAN NURHIDAYAH TUAN AB.GHANI

14 Oktober 2022, 5:53 pm
PETALING JAYA – Dua remaja perempuan berusia 16 tahun yang dilaporkan hilang di dua lokasi berbeza sekitar daerah ini sedang giat dikesan pihak polis.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, mangsa pertama, N. Akilashini A/P Nadarajah, yang tinggal di Jalan PJS 6/5A Desa Mentari dan mangsa kedua, Ain Roshariza Abdullah (Jalan PJS 6/4E Kampung Lindongan) masing-masing dilaporkan hilang dari kediaman mereka sejak awal bulan ini.
“Kita terima laporan daripada keluarga Akilashini pukul 11.24 malam 2 Oktober lalu ekoran remaja tersebut dikatakan tidak pulang ke rumah walaupun sudah lewat malam.
“Akilashini berketinggian sekitar 168cm, berbadan gempal, berkulit gelap dengan rambut hitam pendek. Dia pada kali terakhir dilihat memakai baju hitam lengan pendek, berseluar pendek hitam dan berselipar,” katanya dalam kenyataan hari ini.
Manakala kes kedua, katanya, keluarga Ain Roshariza telah membuat laporan pada 12 Oktober, lima hari selepas kehilangannya.
“Tinggi remaja berkenaan lebih kurang 154cm, berbadan kurus, kulit cerah dan rambut hitam panjang.

“Mangsa mengenakan baju kemeja-T, berseluar jeans dan berselipar saat kali terakhir dilihat sebelum meninggalkan rumah,” ujarnya.
Dalam pada itu, polis menyeru orang awam yang mempunyai sebarang maklumat boleh tampil membuat laporan dengan menghubungi Ibu Pejabat Daerah (IPD) Petaling Jaya di 0379662222 bagi membantu siasatan. – KOSMO! ONLINE.


Bergaduh sebab tidak berpuas hati cara pemanduan
Oleh AZMI NORDIN

14 Oktober 2022, 5:41 pm
KUALA LUMPUR – Tidak berpuas hati dengan cara pemanduan masing-masing adalah punca kekecohan dan pertengkaran sekumpulan individu di tepi Jalan Usahawan 6, Setapak, di sini, kelmarin.
Perkara itu disedari pihak polis selepas terkesan sebuah video berdurasi 41 saat yang dimuat naik pemilik Twitter, @NanManjoi8715 pada pukul 10.55 pagi, hari ini.
Ketua Polis Daerah Wangsa Maju, Superintenden Ashaari Abu Samah berkata, semakan pihak polis mendapati kejadian berlaku pada 12 Oktober lalu di Jalan Usahawan 6, Setapak.
Katanya, Bahagian Siasatan Jenayah Daerah, Ibu Pejabat Polis Daerah Wangsa Maju telah menerima laporan yang dibuat oleh kedua-dua belah pihak pada hari kejadian.
“Kejadian ini berpunca akibat perselisihan faham kerana tidak berpuas hati dengan cara pemanduan masing-masing.
“Sehubungan itu, kertas siasatan telah dibuka di bawah Seksyen 160 Kanun Keseksaan kerana gaduh gempar,” katanya dalam kenyataan hari ini.

Sehubungan itu, pihak polis menasihati orang ramai agar sentiasa mengawal emosi serta sentiasa bersabar jika berlaku perselisihan faham di jalan raya untuk mengelakkan berlakunya perkara yang menyalahi undang-undang.
“Orang awam yang mempunyai maklumat dalam kejadian ini boleh menyalurkannya ke IPD Wangsa Maju di talian 03-92899222 atau Hotline Polis Kuala Lumpur di talian 03-21159999 atau mana-mana balai Polis berhampiran,” katanya. – KOSMO! ONLINE.


Ribut petir di 8 negeri petang ini
Oleh NUR HUDA MUSA

14 Oktober 2022, 5:33 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di lapan negeri petang ini.
MetMalaysia dalam hantaran di Facebooknya berkata, amaran itu dikeluarkan susulan hujan lebat dan angin kencang di negeri Perak, Kelantan, Terengganu, Pahang, Selangor, Negeri Sembilan, Johor dan Sarawak sehingga pukul 7 malam ini.
“Ribut petir, hujan lebat dan angin kencang dijangka berlaku di negeri Perak melibatkan daerah Kinta, Kampar dan Batang Padang.
“Sementara itu, cuaca sama diramalkan akan melanda Tumpat, Pasir Mas, Kota Bharu, Bachok, Machang, Pasir Puteh, Kuala Krai dan Gua Musang di Kelantan,” katanya di sini hari ini.
Selain itu katanya, cuaca buruk itu juga akan melanda seluruh negeri Terengganu selain beberapa daerah di Pahang seperti Tanah Tinggi Cameron, Lipis, Raub, Jerantut, Bentong, Temerloh, Kuantan, Bera dan Rompin.
“Di Selangor pula, amaran ribut petir dikeluarkan bagi daerah Hulu Langat.

“Keadaan itu juga boleh berlaku di seluruh Negeri Sembilan sementara di Johor pula melibatkan kawasan Segamat, Kluang dan Mersing,” ujarnya.
MetMalaysia berkata, amaran ribut petir turut dikeluarkan untuk beberapa daerah di Sarawak seperti Kuching (Bau dan Kuching), Serian dan Samarahan (Samarahan dan Asajaya). – KOSMO! ONLINE


Demi anak, Lesti Kejora maafkan Rizky Billar
Oleh TENGKU SUZANA RAJA MAMAT

14 Oktober 2022, 5:51 pm
KEMELUT rumah tangga pasangan selebriti terkenal Indonesia Lesti Kejora dan Rizky Billar bakal menemukan titik noktah.
Memetik laporan CNN Indonesia, Lesti dalam satu temu bual bersama media di Balai Polis Jakarta Selatan, Jakarta hari ini memaklumkan dia menerima permohonan maaf daripada suaminya.
“Saya meaafkan dia. Dia sudah berjanji tidak akan mengulangi perkara tersebut.
“Rizky mengakui perbuatannya dan sudah meminta maaf kepada saya serta ahli keluarga lain termasuk ayah saya, Endang Mulyana. Mereka pun sudah memaafkannya,” katanya
Ditanya tentang alasan dia menarik semula laporan polis terhadap suami, pelantun lagu Sekali Seumur Hidup itu memberitahu semuanya kerana anak mereka,
Muhammad Leslar Al-Fatih Billar yang kini berusia sembilan bulan.
“Alasannya kerana anak. Walauapapun, dia merupakan bapa kepada anak kami,” katanya lagi.

Difahamkan, itu merupakan pertemuan pertama Lesti dengan pihak media selepas hampir dua minggu kisah keganasan rumah tangganya hangat diperkatakan umum.
Semalam, penyanyi dangdut itu membuat kejutan dengan muncul di balai polis selepas Rizky ditetapkan sebagai tertuduh dan ditahan selama 20 hari bagi membantu siasatan.
“Isteri saya datang untuk tarik balik laporan” ujar Rizky kepada media ketika diiring ke ruang tahanan.
Sementara itu, jurucakap polis Endra Zulpa mengesahkan kehadiran penyanyi itu bukan sahaja untuk bertemu suaminya malah ingin menarik balik laporan polis yang dibuat sebelum ini.
Pada 28 September lalu, industri hiburan Indonesia digemparkan apabila Lesti membuat laporan polis dengan mendakwa dipukul suaminya sekitar pukul 1.51 pagi Waktu Indonesia Barat (WIB) di kediaman mereka, Cilandak, Jakarta Selatan.
Dalam laporan tersebut, dia mendakwa suaminya berlaku curang sehingga berlaku pergaduhan dan pergelutan antara mereka.
Rizky didakwa bertindak agresif dengan memukul, mencekik dan menghempas isterinya sehingga terjatuh ke lantai.
Untuk rekod, pasangan popular itu mendirikan rumah tangga pada 19 Ogos 2021 dikurniakan seorang cahaya mata lelaki, Muhammad Leslar Al-Fatih Billar. – KOSMO! ONLINE


Lisa Surihani selesa keluar rumah tanpa solekan
Oleh LIA OTHMAN

14 Oktober 2022, 5:59 pm
KUALA LUMPUR – Tampil dengan wajah polos pada majlis hiburan, pelakon Datin Lisa Surihani mengakui kadangkala berasa malas untuk bersolek.
Sering dipuji netizen dengan penampilan terkini yang sederhana dan sopan, Lisa bagaimanapun berkata, dia sebenarnya tidak terlalu memikirkan soal penampilan secara mendalam.
“Saya sebenarnya malas fikir sangat fasal ‘make up’ jika nak keluar ke mana-mana.
“Kalau ada netizen yang komen cakap suka saya tanpa ‘make up’, itu saya tak berapa pasti.
“Saya sendiri tidak fikir terlalu terperinci berkenaan isu menggunakan atau tidak pakai ‘make up’ semua ini,” katanya.
Selain itu, ditanya tentang penghijrahannya, Lisa mengakui masih berusaha untuk kekal istiqamah dan berharap orang ramai turut mendoakan perjalanannya.

“Kita sama-sama doakan, untuk istiqamah itu bukan mudah. Kita kena doa pada Allah supaya hati kita kekal istiqamah.
“Perjalanan saya masih jauh, banyak lagi yang saya tidak tahu,” ujarnya yang ditemui usai majlis sidang media Next To Neelofa 2 di Astro, Bukit Jalil, di sini, baru-baru ini.
Sementara itu, Lisa turut meluahkan rasa syukur apabila urusannya untuk menuntut ilmu agama setiap hari dipermudahkan.
“Alhamdulillah jalan-jalan saya untuk menuntut ilmu agama dibuka. Kalau nak kata senang pun sebab Allah yang izinkan.
“Setiap pagi anak pergi sekolah, anak yang kecil emak saya boleh tengokkan dan saya boleh belajar online sekejap,” ujarnya.
Untuk rekod, Lisa berkahwin dengan Datuk Yusry Abdul Halim pada 23 Februari 2012.
Pasangan ini dikurniakan tiga cahaya mata bernama Yahaira Leanne, Yusof Leonne dan Yunos Laith.


Seluar jeans buruk dijual harga RM357,124
Oleh KOSMO!

14 Oktober 2022, 6:00 pm
WASHINGTON – Sepasang seluar jeans dari tahun 1880-an yang dikeluarkan dari sebuah lombong beberapa tahun lalu, kini dijual pada harga AS$76,000 (RM357,124) dalam satu lelongan di utara negeri New Mexico, Amerika Syarikat (AS), lapor laman berita Wion News semalam.
Jualan itu merupakan antara lelongan seluar jeans termahal di dunia.
Kule Haupert, 23, perlu membayar harga AS$87,400 (RM410,605) untuk mendapatkan seluar jeans jenama Levi Strauss itu termasuk caj premium pembeli.
“Saya masih agak keliru, saya terkejut kerana membelinya,” kata Haupert yang bekerja sebagai peniaga pakaian kepada akhbar The Wall Street Journal.
Dia membeli seluar jeans itu bersama Zip Stevenson yang merupakan pemilik syarikat pakaian vintaj, Denim Doctors. Syarikat itu berpangkalan di Los Angeles, California.
Walaupun Hauper menyumbang 90 peratus daripada bidaan itu, baki 10 peratus bayaran disediakan oleh Stevenson.

“Saya mempercayai dia (Stevenson) untuk mengesahkan bahawa seluar itu adalah tulen dari tahun 1880-an,” kata Haupert yang bergantung kepada kepakaran Stevenson.
Mereka kini merancang untuk menjual seluar jeans itu dengan tawaran tidak kurang daripada AS$150,000 (RM704,700).
Seluar jeans itu ditemui beberapa tahun lalu oleh seorang lelaki yang menggelarkan dirinya sebagai ahli arkeologi denim, Michael Harris di sebuah lombong terbiar di barat AS.
Walaupun seluar itu berusia dua abad, ia kelihatan masih utuh tanpa berlubang dan koyak. – Agensi


PM yakin KDNK negara mampu capai 7 peratus
Oleh DIYANATUL ATIQAH ZAKARYA

14 Oktober 2022, 6:01 pm
MELAKA – Perdana Menteri, Datuk Seri Ismail Sabri Yaakob yakin ekonomi negara mampu mencapai sasaran Keluaran Dalam Negara Kasar (KDNK) antara 6.5 peratus hingga tujuh peratus, pada tahun ini.
Beliau berkata, pihaknya optimis dengan perkembangan itu dengan mengambil kira pencapaian separuh pertama 2022 iaitu sebanyak 8.9 peratus.
Ujarnya, dalam tempoh setahun, Kerajaan Keluarga Malaysia telah berjaya mengembalikan pasaran buruh ke tahap guna tenaga penuh dengan kadar pengangguran menurun untuk 12 bulan berturut-turut iaitu 3.7 peratus pada Julai 2022, berbanding 4.8 peratus pada Julai 2021.
“Bagi meringankan beban Keluarga Malaysia, kerajaan juga menyalurkan subsidi sebanyak RM77.7 bilion. Subsidi terbesar dalam sejarah.
“Daripada jumlah itu, lebih 50 peratus adalah untuk subsidi petrol, diesel dan LPG iaitu RM41.7 bilion, bantuan terus kepada rakyat seperti tunai, pendidikan, pengangkutan dan pertanian bernilai RM25.7 bilion dan RM5.8 bilion untuk tarif eletrik,” katanya.
Beliau berkata demikian ketika berucap merasmikan Jelajah Aspirasi Keluarga Malaysia di Ayer Keroh di sini, hari ini.

Dalam pada itu, beliau turut menempelak dakwaan pembangkang mengenai kedudukan Malaysia yang tidak lagi menjadi destinasi pelaburan asing.
“Pembangkang kononnya mendakwa negara ini bukan lagi destinasi pelaburan asing, namun bagi separuh pertama 2022, pelaburan langsung asing (FDI) mencatat aliran langsung bersih lebih tinggi bernilai RM47.4 bilion,” katanya.
Perdana Menteri juga menjelaskan, keputusan membubarkan parlimen pada baru-baru ini adalah demi memulangkan kembali mandat kepada rakyat yang merupakan penawar ampuh bagi kestabilan politik.
Katanya, keputusan itu membolehkan sebuah kerajaan yang teguh stabil serta dihormati dapat diwujudkan selepas Pilihan Raya Umum Ke-15 (PRU15). – KOSMO! ONLINE


Semak wang tidak dituntut, hanya ada RM88
Oleh FLORINA DERIS

14 Oktober 2022, 4:48 pm
PETALING JAYA – Orang ramai boleh membuat semakan Wang Tak Dituntut (WTD) dengan mudah melalui sistem dalam talian Jabatan Akauntan Negara menerusi sistem eGUMIS.
Perkara itu dikongsi oleh seorang pengguna Twitter bernama [email protected] yang memberitahu, hasil semakan, dia memiliki sebanyak RM88 wang yang tidak dituntut.
“Kalau nak ambik, mudah sahaja, cuma masukkan bank akaun dan hantar dokumen yang diminta,” katanya yang juga seorang usahawan.
Menurutnya, bagi pengguna kali pertama, mereka dikehendaki untuk mendaftar terlebih dahulu dan kemudian log masuk seperti biasa dengan memasukkan nama pengguna serta kata laluan yang telah didaftarkan.
Setelah proses tersebut, klik petak ungu dan masukkan nombor MyKad sebelum klik bahagian carian.
“Jika anda tengok ada duit, anda boleh ‘claim’ duit tersebut. Cuma masukkan sahaja nombor akaun dan selepas itu, tunggu duit masuk dalam akaun. Had carian dua kali sahaja,” tambahnya.

Menurutnya lagi, sebelum sistem tersebut memproses tuntutan tersebut, MyKad bahagian depan dan belakang serta penyata akaun perlu dimuat naik bagi tujuan pengesahan.
“Ada orang tanya kena muat turun dokumen ke? Yes, kena.” katanya menerusi perkongsian tersebut.
WTD boleh disemak menggunakan nombor MyKad bagi pengguna individu atau nombor kad pengenalan syarikat bagi pengguna syarikat.
Sistem eGUMIS yang dilancarkan secara rasmi telah membolehkan penggunanya mengakses WTD sejak 1 Januari 2020. – KOSMO! ONLINE


Ahli geng Sunda Piang aktif curi motosikal dipenjara empat tahun
Oleh NOR AINNA HAMZAH

14 Oktober 2022, 4:23 pm
KUALA PILAH – Seorang ahli geng Sunda Piang yang aktif mencuri motosikal di sekitar daerah ini dijatuhkan hukuman penjara empat tahun di Mahkamah Majistret Kuala Pilah, di sini, hari ini.
Tertuduh, Muhammad Deri, 30, membuat pengakuan berkenaan selepas enam pertuduhan dibacakan di hadapan Majistret, Saiful Sayoti.
Berdasarkan kesemua pertuduhan, tertuduh didakwa mencuri enam buah motosikal jenis Honda dan Modenass Kriss di sekitar kawasan Kuala Pilah antara 20 Jun hingga 16 September tahun ini.
Perbuatan itu dilakukan sekitar jam 4.30 pagi hingga 10 pagi di enam lokasi berasingan di kediaman rumah penduduk setempat melibatkan Kampung Kepis Tengah,Johol; Kampung Malan,Dangi; Kampung Dingkir Inas,Johol; Kampung Simat,Johol ; Kampung Terusan Dalam,Kuala Pilah; dan Kampung Sikota,Air Mawang.
Tertuduh yang tidak diwakili peguam memohon mahkamah menjatuhkan hukuman keatasnya dijalankan serentak selain perlu menanggung ibu dan anaknya di Indonesia.
Sementara itu, di mahkamah sama, empat rakan tertuduh dikenakan hukuman penjara tujuh bulan selepas didapati bersalah tinggal di negara ini menggunakan Pas Lawatan Sosial tamat tempoh.

Mereka merupakan Rasid, 27, Irpan Hakim, 27 , Saepudin, 26 dan Jasman, 30.
Manakala seorang lagi rakan tertuduh Sukardi, 24 dikenakan hukuman penjara tujuh bulan dan dua sebatan selepas mengaku bersalah tinggal di negara ini tanpa dokumen yang sah.-KOSMO! ONLINE


Asyraf dedah gambar pertemuan pemimpin tertinggi UMNO-Pas
Oleh MOHD RASDAN AHMAD

14 Oktober 2022, 4:35 pm
PETALING JAYA – Ketua Pemuda UMNO, Datuk Seri Asyraf Wajdi Dusuki mendedahkan sekeping gambar pertemuan lapan mata antara Presiden dan Timbalan Presiden kedua-dua parti UMNO dan Pas pada hari Rabu lalu.
Gambar tersebut menyaksikan Presiden UMNO, Datuk Seri Ahmad Zahid Hamidi dan Timbalannya, Datuk Seri Mohamad Hassan bersama Presiden Pas, Tan Sri Hadi Awang dan Timbalannya, Datuk Seri Tuan Ibrahim Tuan Man.
Jelas Asyraf, gambar tersebut diambil sehari sebelum Pas membuat keputusan kekal bersama parti Bersatu dalam gagasan Perikatan Nasional (PN).
Pertemuan tersebut katanya adalah ikhtiar terakhir UMNO untuk berlapang dada menerima Pas bagi menyelamatkan Muafakat Nasional (MN) yang digagaskan bersama sewaktu 22 bulan sama-sama menjadi pembangkang bagi menoktahkan permusuhan politik puluhan tahun hingga menjejaskan persaudaraan sesama Islam.
“Itupun selepas didatangi seorang pimpinan tertinggi Pas yang membawa mesej bahawa Majlis Syura Pas dan Muktamarnya telah membuat resolusi mahukan hubungan Pas dan UMNO dipulihkan kembali. Dewan Ulamak mereka juga dikhabarkan membuat resolusi serupa.
“Justeru, UMNO sudah cukup berjiwa besar untuk menerima kembali Pas, walaupun dikhianati apabila parti itu bersetuju mendaftarkan PN bersama Bersatu sedangkan penafian dibuat beberapa kali dalam Mesyuarat Jawatankuasa Induk MN,” jelasnya di Facebook sebentar tadi.

Jelas Asyraf, sebagaimana Pilihan Raya Negeri (PRN) Melaka dahulu, UMNO menawarkan lima kerusi Dewan Undangan Negeri (DUN) boleh menang kepada Pas untuk ditandingi walaupun Bersatu menjanjikan 11 kerusi kepada mereka.
“Begitu juga pada pertemuan kali ini, Pas menegaskan bahawa jika bersama PN, Bersatu menjanjikan 47 kerusi boleh menang kepada mereka.
“Namun bagi UMNO, perundingan untuk kembali mengukuhkan MN kali ini lebih besar daripada sekadar perkiraan untung rugi kerusi-kerusi yang bakal diperkongsikan bagi menghadapi PRU15,” jelasnya.
Katanya, sebagai sebuah parti perjuangan, UMNO tidak akan pernah patah semangat walaupun madu dibalas tuba. Perjuangan demi agama, bangsa dan tanah air adalah landasan yang akan diperluaskan.
“UMNO yakin, rekod perjalanan yang panjang telah banyak menyaksikan, kerjasama atas sifat berkepentingan bukannya keikhlasan semata-mata hanya menatijahkan pengkhianatan dan kerosakan.
“Allah menjadi saksi usaha semaksimumnya telah dilakukan untuk menyelamatkan agenda penyatuan ummah terutamanya permuafakatan UMNO-Pas demi memastikan umat Islam terutamanya jutaan ahli kedua-dua parti induk umat Islam-Melayu ini dapat dipertautkan kembali.
“Mungkin ada hikmah yang Allah rahsiakan kepada kita semua di sebalik episod ini,” jelasnya. – KOSMO! ONLINE.


Pesawat latihan tersasar ketika mendarat di LTAM
Oleh DIYANATUL ATIQAH ZAKARYA

14 Oktober 2022, 4:59 pm
MELAKA – Pihak berkuasa Penerbangan Awam Malaysia (CAAM) mengesahkan satu insiden membabitkan sebuah pesawat latihan jenis Piper PA28-181, 9M-SKF di Lapangan Terbang Antarabangsa Melaka (LTAM) di Batu Berendam, di sini, hari ini.
Ketua Pegawai Eksekutif CAAM, Datuk Kapten Chester Voo berkata, insiden itu dilaporkan berlaku pada pukul 11.03 pagi selepas pesawat tersebut yang dikendalikan oleh Akademi Penerbangan Malaysia (MFA) telah hilang kawalan.
“Semasa membuat pendaratan, pesawat itu yang dibawa seorang juruterbang telah tersasar keluar dari landasan sepatutnya.
“Juruterbang itu bagaimanapun dilaporkan dalam keadaan selamat, manakala pesawat terbabit sedang dialihkan,” katanya dalam satu kenyataan akhbar di sini, hari ini.
Ujarnya, pemeriksaan penuh landasan akan dilakukan untuk memastikan keselamatan operasi lapangan terbang.
“Siasatan lanjut akan dilaksanakan oleh Biro Siasatan Kemalangan Udara di bawah Kementerian Pengangkutan Malaysia mengikut Bahagian XXVI Peraturan-Peraturan Penerbangan Awam 2016,” katanya.-KOSMO! ONLINE


Perenang muda jadi taruhan MAS
Oleh MUHAMMAD ZUHAILY BADLISHAH

14 Oktober 2022, 4:15 pm
PETALING JAYA – Presiden Persekutuan Renang Malaysia (MAS), Datuk Seri Dr. Shahidan Kassim sudah mengenal pasti kelemahan bagi mengembalikan reputasi sukan itu yang tercalar pada Sukan SEA Vietnam 2021.
MAS antara dua persatuan sukan selain Kesatuan Olahraga Malaysia mendapat teguran oleh Majlis Olimpik Malaysia (MOM) susulan prestasi yang kurang memberangsangkan di Hanoi pada Mei lalu.
Sehubungan itu, Shahidan berkata, pihaknya akan menyenaraikan perenang-perenang muda berpotensi untuk memberi saingan kepada atlet senior pada Sukan SEA Kemboja 2023.
“Kita sudah kenal pasti kelemahan yang melanda kem negara dan mengakui agak kecewa apabila tidak mencapai sasaran pada penyertaan sukan Sea edisi lalu.
“Mungkin kita akan bawa perenang lebih muda dalam usia belasan tahun untuk mewakili negara sekali gus memberi peluang kepada mereka untuk menimba pengalaman di pentas antarabangsa,” katanya.
Kem renang negara hanya berupaya membawa pulang satu pingat emas daripada keseluruhan 40 yang ditawarkan pada Sukan SEA Vietnam 2021 yang berlangsung di Pusat Akuatik My Dinh.

Emas tunggal itu hadir menerusi kejayaan pereang muda berusia 20 tahun dari Kuala Lumpur, Khiew Hoe Yean dalam acara 200 meter (m) gaya bebas lelaki.
Hoe Yean bakal menjadi sandaran utama Malaysia berdasarkan pencapaiannya memegang lima rekod kebangsaan ketika ini iaitu 400m gaya bebas, 800m gaya bebas, 200m kuak dada, 400m medley dan 4x200m gaya bebas.
Skuad renang negara turut membawa pulang empat perak dan dua gangsa pada Sukan SEA Vietnam 2021, manakala Singapura muncul juara keseluruhan acara itu dengan 21 emas, 11 perak dan 12 gangsa. – KOSMO! ONLINE


Sokong calon BN tak kira siapa
Oleh KHAIRUL MOHD. ALI

14 Oktober 2022, 5:12 pm
JOHOR BAHRU – Penyokong Barisan Nasional (BN) perlu memberikan sokongan kepada sesiapa sahaja yang dicalonkan kepimpinan parti masing-masing pada Pilihan Raya Umum ke-15 (PRU15).
Naib Presiden UMNO, Datuk Seri Mohamed Khaled Nordin berkata, sehubungan itu semua pihak perlu menggunakan persidangan UMNO ketika ini sebagai persediaan menghadapi PRU15.
Katanya, semua pihak diminta untuk memberi kritikan dan saranan yang konstruktif dalam memperkukuh jentera UMNO dan BN secara keseluruhannya.
“Paling penting, tingkatkan iltizam dan semangat untuk bantu parti. Biar siapa pun yang akan dicalonkan, wakil UMNO dan BN mesti didukung dengan penuh semangat dan kesungguhan.
“Tidak ada individu yang lebih besar daripada parti dan tidak ada parti yang lebih baik dari UMNO dan BN dalam usaha membawa kestabilan serta kemakmuran kepada Malaysia,” katanya dalam satu kenyataan, di sini hari ini.
Sehubungan itu, bekas Menteri Besar Johor itu turut meminta semua rakyat khususnya pengundi agar memilih kestabilan dan kemakmuran buat masa depan negara ini.

“Demi kestabilan dan kemakmuran, marilah kita semua menanam tekad untuk bekerja keras dan memberikan yang terbaik. Semuga parti kita UMNO dan BN berjaya dan cemerlang,” ujarnya.
Sementara itu, Pengerusi UMNO Johor, Datuk Seri Ir. Hasni Mohammad memberitahu, kesiapsiagaan jentera BN Johor untuk PRU15 berada pada tahap optimum.
BN Johor telah meletakkan sasaran untuk memenangi antara 16 hingga 20 kerusi Parlimen daripada keseluruhan 26 kerusi yang dipertandingkan di negeri itu.
Keyakinan tersebut ekoran kementerian besar gabungan berkenaan dalam Pilihan Raya Negeri (PRN) Mac lalu yang menyaksikan mereka memenangi 40 daripada 56 kerusi Dewan Undangan Negeri yang dipertandingkan.


PM sokong pembinaan panel solar terapung di Melaka
Oleh DIYANATUL ATIQAH ZAKARYA

14 Oktober 2022, 4:41 pm
JASIN – Kerajaan menyokong usaha Syarikat Air Melaka Berhad (SAMB) untuk meneruskan pelaksanaan panel solar terapung di Loji Rawatan Air Jus Fasa 2 di Empangan Jus di sini.
Perdana Menteri, Datuk Seri Ismail Sabri Yaakob berkata, projek penggunaan tenaga solar juga selari dengan hala tuju kerajaan ke arah mencapai Negara Sifar Karbon (Nett Zero Carbon) menjelang tahun 2050.
“Saya difahamkan kerajaan negeri melalui SAMB telah meluluskan satu kajian berkaitan penggunaan tenaga boleh diperbaharui (Renewable Energy).
“Ia akan mengkaji kebolehlaksanaan pemasangan panel solar terapung atas permukaan air dengan kapasiti 150 megawatt di Empangan Durian Tunggal bagi menjana bekalan elektrik kepada operasi SAMB.
“Saya sokong usaha SAMB untuk meneruskan pelaksanaan panel solar terapung ini jika usaha di Empangan Durian Tunggal tersebut berjaya dilaksanakan,” katanya.
Beliau berkata demikian ketika berucap merasmikan Majlis Perasmian Loji Rawatan Air Kompak Chin Chin di sini, hari ini.

Mengulas lanjut beliau berkata, inisiatif itu juga dilihat dapat memacu perkembangan teknologi yang baik di Melaka.
“Selain memastikan kecukupan bekalan air terawat untuk Keluarga Malaysia Melaka, projek ini mampu meningkatkan nama Melaka sebagai negeri yang maju selain mengharumkan nama Malaysia di persada dunia.
“Kerajaan Pusat sentiasa menyokong usaha kerajaan negeri menjalankan projek dan kajian bagi meningkatkan sumber air mentah negeri termasuklah kebolehlaksanaan projek Penyaluran Air Sungai Muar Fasa 3,” katanya.-KOSMO! ONLINE


Remaja maut selepas selamatkan rakan lemas
Oleh AZMI NORDIN

14 Oktober 2022, 5:11 pm
HULU SELANGOR – Niat baik seorang remaja menyelamatkan rakannya yang lemas bertukar tragedi apabila maut dalam kejadian di air terjun Serendah, di sini, hari ini.
Pengarah Bomba Selangor, Norazam Khamis berkata, mangsa, Rajeshawaran Kumar, 19 disahkan meninggal dunia manakala rakannya berjaya diselamatkan.
Katanya, Balai Bomba dan Penyelamat (BBP) Kuala Kubu Bharu menerima panggilan pukul 1.20 tengah hari dan telah mengejarkan lima anggota ke lokasi kejadian.
“Laporan awal mendapati seorang lelaki tempatan lemas semasa mandi di sungai berkenaan yang datang bersama dua rakannya dari Bestari Jaya.
“Susulan usaha pencarian, mangsa ditemui di dasar sungai dalam keadaan tidak sedarkan diri,” katanya dalam kenyataan hari ini.
Menurut Norazam, operasi turut dibantu oleh Pasukan Penyelamat di Air (PPDA) daripada BBP Shah Alam dan Pelabuhan Klang ekoran hujan lebat dan arus sungai yang deras.

“Pihak bomba berjaya membawa mangsa naik ke darat dan mayat mangsa telah diserahkan kepada pihak polis untuk tindakan lanjut,” katanya. – KOSMO! ONLINE.


‘Kopi O’ keluar dari paip di Kelantan
Oleh KOSMO!

14 Oktober 2022, 5:01 pm
PETALING JAYA – Sebuah video berdurasi 10 saat yang dipaparkan di Facebook seorang pengguna menunjukkan aliran air paip berwarna coklat gelap.
Video tersebut yang diambil di sebuah Jajahan di Kelantan itu didakwa mempunyai masalah air paip yang berkarat sejak beberapa hari yang lalu.
Pengguna Facebook yang namanya dirahsiakan itu merupakan seorang pengusaha pusat cucian kereta dan dikatakan terpaksa menutup perniagaannya selama dua hari.
“Sebelum ini ‘teh o’ sekarang dah jadi ‘kopi o’, kalau berkarat sikit-sikit tu boleh lagi nak buat basuh kereta. Tapi kalau dah tahap macam ni baik tutup dulu kedai,” ujar pengguna tersebut.
Jelas pemilik akaun Facebook itu lagi, kejadian ini bukan baharu berlaku, malah beberapa kali telah dialami sepanjang tahun ini.
“Bukan nak berpolitik, jauh sekali nak kata kepada sesiapa, tapi kalau keadaan seperti ini terus berlaku macamana nasib peniaga.

“Kalau kedai makan ni memang terpaksa tutup, tak akan kita nak bagi orang makan dan minum air macam ni,” jelasnya lagi. – KOSMO! ONLINE.


Lelaki berbogel ronda Melaka naik motosikal
Oleh MUHAMMAD HAIKAL RAMLI

14 Oktober 2022, 4:28 pm
PETALING JAYA – Seorang lelaki menunggang motosikal dalam keadaan bogel di tengah bandar Melaka.
Berdasarkan perkongsian video oleh pengguna Facebook yang dikenali sebagai Mark Mah itu memaparkan seorang lelaki dengan santai menunggang motosikal tanpa seurat benang yang dipercayai berlaku di Lebuh Raya Alor Gajah-Melaka Tengah-Jasin berhampiran Taman Semabok Perdana.
Hantaran video yang berdurasi 10 saat itu telah tular di media sosial dan mengundang pelbagai reaksi dan respon daripada netizen.
Rata-rata netizen menzahirkan rasa risau dan khuatir dengan keadaan kesihatan mental lelaki tersebut.
“Saya pernah terserempak dengan dia beberapa kali. Malu bila ternampak aurat dia. Takkan nak biarkan lama-lama macam ni? Pihak berkuasa kena ambil tindakan,” komen seorang netizen.
“Nampak macam tak waras. Risau apa-apa berlaku kepada dia selepas video ni tular,” tulis seorang lagi netizen.

Dalam pada itu, terdapat juga netizen yang meninggalkan komen sinis mengatakan lelaki tersebut terlalu panas dan ingin meredakan kepanasan serta ingin meninjau kawasan.
“Hari ini cuaca terlalu panas. Cara ini akan redakan kepanasan,” tulis seorang netizen.
“Meninjau kawasan ke YB?,” komen netizen yang lainnya.
Setakat ini, video tular itu telah meraih 442 tanda suka dengan lebih 5,000 perkongsian. – KOSMO! ONLINE


Mahkamah: Rosmah kemuka 127 alasan ketepi hukuman pertuduhan rasuah
Oleh NUZULSHAM SHAMSUDDIN

14 Oktober 2022, 4:13 pm
KUALA LUMPUR – Terdapat 127 alasan yang dikemukakan Datin Seri Rosmah Mansor mengapa Mahkamah Rayuan Putrajaya perlu mengetepikan sabitan dan hukuman penjara 10 tahun serta denda RM970 juta yang dikenakan ke atasnya selepas didapati bersalah oleh Mahkamah Tinggi Kuala Lumpur terhadap tiga tuduhan rasuah berhubung projek solar hibrid bernilai RM1.25 bilion.
Isteri bekas Perdana Menteri tersebut memfailkan alasan itu melalui petisyen rayuannnya oleh firma guaman Akberdin & Co di Pejabat Pendaftar Mahkamah Rayuan, dengan menyatakan beliau sepatutnya dibebaskan tanpa perlu dipanggil membela diri kerana pendakwaan gagal membuktikan elemen dalam tiga tuduhan terbabit.
Berdasarkan dokumen yang diperoleh, melalui petisyen rayuan yang difailkan semalam itu, Rosmah menegaskan adalah mustahil bagi Hakim Mahkamah Tinggi Mohamed Zaini Mazlan merumuskan bahawa pembelaan peguam belanya adalah penafian kosong (bare denial).
Menurut Rosmah, dalam kes tersebut pihak pendakwaan gagal untuk membuktikan prima facie terhadapnya mengenai wang RM1.5 juta yang kononnya diletakkan di dalam dua beg galas berstripe oren, sudah diserahkan atau sebaliknya.
Selain wang RM1.5 juta, Rosmah turut membangkitkan pendakwaan juga gagal membuktikan dia telah menerima dua beg bagasi berisi RM5 juta daripada saksi pendakwaan ke-21 di Seri Perdana.
“Bahawa wujud keraguan munasabah berkenaan jenis kereta yang dikatakan wang RM5 juta dalam dua beg bagasi dimasukkan, iaitu sama ada Vellfire atau Alphard selain wujud keraguan munasabah apabila buku log yang mencatatkan kehadiran tetamu di Seri Perdana tidak dijadikan keterangan di Mahkamah.

“Wujud keraguan munasabah apabila polis Unit Tindakan khas (UTK) yang berada di dalam kenderaan tersebut telah gagal dipanggil sebagai saksi Pendakwaan,” katanya.
Rosmah juga mengatakan, butler yang kononnya mengangkat dua beg galas berbelang oren berkenaan tidak dipanggil memberikan keterangan mahkamah, yang menjadikan perkara itu menimbulkan keraguan munasabah terhadap pendakwaan.
Sementara itu, Rosmah berkata, Mohamed Zaini gagal membuat rumusan yang betul apabila menyatakan dalam penghakimannya bahawa pembelaan beliau membabitkan Datuk Seri Najib Tun Razak tidak boleh diterima sebagai bukti kerana bekas perdana menteri itu tidak dipanggil memberikan keterangan.
Dalam pembelaan sebelum ini, Rosmah menegaskan dia takut akan kemarahan Najib dan tidak sekali-kali cuba mempengaruhinya, apatah lagi memaksa atau menasihatinya berhubung perkara berkaitan hal ehwal kerajaan.
Justeru, Rosmah berkata, Hakim Mohamed Zaini terkhilaf dan tersalah arah dari segi undang-undang dan fakta apabila memerintahkannya membela diri serta gagal memberikan alasan ketika memutuskan pendakwaan berjaya membuktikan kes prima facie. – KOSMO! ONLINE


Kawan liat bayar hutang, boleh tuntut di mahkamah
Oleh KOSMO!

14 Oktober 2022, 2:56 pm
PETALING JAYA – Sebenarnya, anda boleh menuntut hutang dari rakan atau saudara anda yang liat untuk membayar balik hutang tersebut dengan kuasa mahkamah.
Satu perkongsian di laman sosial Facebook 1Sabah, seorang pengguna telah menggunakan undang- undang dalam menuntut hutang dari orang yang tidak bayar hutang lebih lebih setahun.
Jelas hantaran tersebut, hutang yang dituntut itu jumlahnya tidak lebih RM5,000, hanya daftar sebanyak RM20 di mana- mana Mahkamah Sivil.
“Alhamdulillah…selesai sesi penghakiman di Mahkamah Sivil Shah Alam. Buat tuntutan hutang daripada kawan yang liat nak membayar dah lebih setahun.
“Akhirnya terpaksa guna kuasa undang-undang untuk paksa dia bayar dalam masa 30 hari.
“Jadi, kepada kawan-kawan lain yang ada orang berhutang dengan anda tapi liat bayar, anda boleh guna cara ini. Tak perlu peguam pun.

“Hanya pergi ke Mahkamah Sivil cakap nak buka fail tuntutan kecil, bayar RM20 dan beritahu tuntutan anda kepada siapa dan fakta pinjaman yang diberi (mesti RM5,000 ke bawah sahaja ya!),” jelasnya.
Katanya, mahkamah akan bagi surat panggilan untuk pendengaran depan hakim. Kalau defenden mengaku salah meminjam tapi tidak bayar, mahkamah akan bagi arahan untuk bayaran segera dalam masa 30 hari.
Kalau masih tidak bayar dalam tempoh itu, jelasnya, plaintif boleh buat tindakan mahkamah semula dan kali ini hukuman lebih berat iaitu defenden kena bayar segera atau harta disita atau waran tangkap dikeluarkan untuk ditahan.
“Ini la pengalaman saya hari ni, kali pertama masuk kamar penghakiman, tengok hakim, dan peguam bekerja.
“Apapun syukur semua sudah selesai. Hanya tunggu duit dipulangkan sahaja. Amin, ” ujarnya lagi.- KOSMO! ONLINE.


Ibu tunggal dipenjara lapan bulan, tidak serik hisap dadah
Oleh NOR AINNA HAMZAH

14 Oktober 2022, 4:02 pm
KUALA PILAH – Seorang ibu tunggal dijatuhkan hukuman penjara lapan bulan di Mahkamah Majistret Kuala Pilah, di sini, selepas mengaku bersalah menghisap dadah, Julai lalu.
Tertuduh, Norshahira Latif, 28, membuat pengakuan berkenaan selepas pertuduhan dibacakan di hadapan Majistret, Saiful Sayoti.
Berdasarkan pertuduhan, pada 1 Julai lalu kira-kira pukul 8.25 malam bertempat di Pejabat Bahagian Siasatan Jenayah Narkotik Ibu Pejabat Daerah (IPD) Kuala Pilah, tertuduh telah didapati memberikan kepada diri sendiri dadah berbahaya jenis Amphetamine dan Methamphetamine.
Oleh itu, tertuduh melakukan satu kesalahan di bawah Seksyen 15 (1) (a) Akta Dadah Berbahaya 1952 dan boleh dijatuhkan hukuman di bawah Seksyen 15 (1) Akta Dadah Berbahaya 1952 dan dibaca bersama Seksyen 38B Akta yang sama.
Jika sabit kesalahan boleh didenda tidak lebih daripada lima ribu ringgit atau hukuman penjara selama tempoh tidak lebih daripada dua tahun dan hendaklah dikenakan pengawasan tidak kurang daripada dua tahun dan tidak lebih tiga tahun.
Timbalan Pendakwa Raya, Nik Nur ‘Aqilah Syarfa Nik Zaidi kemudiannya meminta Majistret memberikan hukuman setimpal memandangkan tertuduh mempunyai dua rekod lampau di bawah seksyen yang sama iaitu di Jempol pada tahun 2019 dan di Tampin pada tahun 2018 yang turut disabitkan kesalahan memiliki dadah

Majistret kemudiannya menyoal tertuduh mengapa masih mengulangi kesalahan yang sama.
“Tak sedar lagi,” jawab tertuduh ringkas.
Majistret kemudiannya menyatakan hukuman berat mesti dikenakan kepada tertuduh bagi memberi pengajaran sebelum menjatuhkan hukuman lapan bulan penjara dan dua tahun pengawasan Agensi Anti Dadah Kebangsaan (AADK).-KOSMO! ONLINE


PU Syed mohon maaf daripada Caprice
Oleh MOHD. HAIKAL ISA

14 Oktober 2022, 4:10 pm
PETALING JAYA – Pendakwah bebas, PU Syed membuat permohonan maaf secara terbuka terhadap Caprice berhubung dakwaan mengaitkan aurat isteri penyanyi rap itu dalam satu hantaran media sosial.
PU Syed atau nama sebenarnya, Syed Mohd. Bakri Syed Ishak berkata, dia memohon maaf sekiranya kenyataan dibuatnya memberi kesan buruk terhadap reputasi pelantun lagu Lenglui itu.
“Ambe dengan ini akan menurunkan catatan yang mana di dalamnya ada menyentuh isu aurat isteri saudara Caprice dan memohon maaf jika disana ada unsur-unsur negatif dan menganggu kehidupannya dan isteri.
“Pada masa sama, ambe masih berharap agar sesuatu kes yg sedang berjalan di mahkamah tidaklah diulas lagi dan jika wujud bukti-bukti baharu melibatkan sesiapa pun, sila hadapkan ke muka pengadilan,” coretnya menerusi Facebook.
PU Syed juga memaklumkan, dia tidak mempunyai sebarang masalah sekiranya Caprice atau nama lengkapnya, Ariz Ramli, 34, ingin mendedahkan ‘sesuatu’ berkenaan dirinya.
“Tentang diri ambe (saya) yang Caprice cuba dedahkan, terpulang kepadanya untuk terus dedahkan atau tidak.

“Permohonan maaf ini bukanlah bermakna ambe nak pihak Caprice membatalkan hasrat pendedahan tersebut jika benar wujud dan melanggari batas syarak dan undang-undang negara.
“Kepada Allah sahajalah kita serahkan baik dan buruknya. Insya-Allah,” coretnya lagi dalam entri yang sama.
Terdahulu, Caprice menuntut permohonan maaf dalam tempoh 24 jam daripada pendakwah bebas itu selepas dia menyentuh tentang aurat isterinya apabila dia berkobar-kobar melakukan pembongkaran tentang satu isu jenayah seksual melibatkan seorang pendakwah lain. – KOSMO! ONLINE


LKIM sedia peruntukan RM7 juta hadapi musim tengkujuh
Oleh WAT KAMAL ABAS

14 Oktober 2022, 3:31 pm
BUKIT GANTANG – Peruntukan sebanyak RM7 juta telah diluluskan oleh kerajaan kepada Lembaga Kemajuan Ikan Malaysia (LKIM) sebagai persediaan menghadapi musim tengkujuh yang akan datang.
Pengerusi LKIM, Datuk Syed Abu Hussin Hafiz Syed Abdul Fasal berkata, pihaknya kini dalam proses membuat pembelian stok ikan beku dari pihak swasta untuk dijadikan stok simpanan LKIM bagi menampung kekurangan bekalan ikan pada musim tengkujuh nanti.
“LKIM dijangka akan membuat pembelian untuk simpanan sejuk beku sebanyak 1,000 tan metrik bagi membantu meringankan beban rakyat.
“Pada masa sekarang, pendaratan ikan mulai berkurangan dan kita belum mempunyai stok sendiri,” katanya pada sidang akhbar di Pusat Khidmat Parlimen Bukit Gantang di sini hari ini.
Menurutnya, melalui peruntukan yang diluluskan itu, LKIM kini dalam proses pembelian stok ikan dari pihak swasta untuk dijadikan stok sendiri dan akan dikeluarkan pada musim tengkujuh nanti bagi memenuhi permintaan rakyat.- KOSMO! ONLINE


Mahkamah: Jurutera JKR didakwa sekali lagi
Oleh AHMAD SHAHERMAN SHAMSURI

14 Oktober 2022, 3:02 pm
SHAH ALAM – Seorang jurutera Jabatan Kerja Raya (JKR) sekali lagi dihadapkan ke Mahkamah Sesyen hari ini atas pertuduhan menerima suapan RM20,000 berhubung Projek Penyelenggaraan Cerun di Jalan Persekutuan dan Jalan Negeri Semenanjung Malaysia, dua tahun lalu.
Tertuduh, Izwan Mahsuri, 39, bagaimanapun mengaku tidak bersalah selepas pertuduhan dibacakan di hadapan Hakim Rozilah Salleh.
Mengikut pertuduhan, Izwan sebagai Jurutera Awam Cawangan Kejuruteraan Cerun, JKR telah menerima wang berjumlah RM20,000 untuk diri sendiri daripada seorang lelaki berusia 35 tahun.
Pindahan menerusi pindahan wang atas talian dari akaun milik Uji Teguh Resources ke akaun milik SBR Consultant dengan tanpa balasan yang mana Izwan mengetahui lelaki tersebut mempunyai hubungan kerja-kerja rasmi tertuduh berhubung Projek Penyelenggaraan Cerun di Jalan Persekutuan dan Jalan Negeri Semenanjung Malaysia.
Kesalahan itu dilakukan di sebuah cawangan bank tempatan di Gombak pada 14 Disember 2020.
Sabit kesalahan boleh penjara sehingga dua tahun atau denda atau kedua-duanya sekali mengikut Seksyen 165 Kanun Keseksaan yang memperuntukkan hukuman.

Pendakwaan dikendalikan Pegawai Pendakwa Raya Suruhanjaya Pencegahan Rasuah Malaysia (SPRM) Nurul Atiqah Mohamad Alias manakala Peguam Hamdan Hamzah mewakili tertuduh.
Mahkamah membenarkan ikat jamin berjumlah keseluruhan RM35,000 yang ditetapkan di dua Mahkamah Sesyen Kuala Lumpur digunapakai untuk kes pertuduhan ini dengan syarat tambahan menyerahkan pasport kepada mahkamah dan melaporkan diri ke Ibu Pejabat SPRM Putrajaya setiap bulan.
Rozilah turut membenarkan perbicaraan kes ini bersekali dengan kes di Mahkamah Sesyen Kuala Lumpur. Sebutan semula kes pada 9 November.
Kosmo! pada 28 Jun lalu melaporkan Izwan didakwa lima pertuduhan bernilai keseluruhan RM220,000 iaitu melibatkan mencadangkan pelantikan Syarikat Lega Kiara Enterprise sebagai sub kontraktor kepada Pintas Utama Sdn. Bhd.
Selain itu, telah secara rasuah meminta satu suapan iaitu tujuh peratus daripada nilai kerja-kerja Projek penyelenggaraan Cerun bagi Jalan persekutuan dan Jalan Negeri Semenanjung Malaysia .- KOSMO!ONLINE


Amirudin akui tidak minta Sultan Selangor bubar DUN
Oleh ISKANDAR SHAH MOHAMED

14 Oktober 2022, 4:10 pm
SABAK BERNAM – Menteri Besar, Datuk Seri Amirudin Shari mengakui tidak membuat permintaan kepada Sultan Selangor, Sultan Sharafuddin Idris Shah untuk membubarkan Dewan Undangan Negeri (DUN) Selangor kerana ingin meneruskan pentadbiran dan menjamin kesejahteraan rakyat.
Beliau berkata, kerajaan negeri setakat ini akan meneruskan mandat sedia ada dan tidak membubarkan DUN serentak dengan kerajaan Persekutuan.
Kata Amirudin, kenyataan Istana Selangor mengenai perkara itu dibuat bertujuan menjelaskan keadaan sebenar supaya tidak timbul seolah-olah Sultan Sharafuddin cuba mengambil pendirian tertentu di luar kerangka perlembagaan.
“Dalam perlembagaan undang-undang tubuh kerajaan negeri, jika Menteri Besar tawar pembubaran DUN, maka baginda akan mengambil kira sama ada perkenan atau tidak.
“Apabila tidak menawarkan pembubaran, baginda bagaimanapun masih boleh memberi nasihat kepada kerajaan negeri,” katanya selepas menyerahkan Surat Kelulusan Hak Milik Tanah Borang 5A Parit 8 1/2 Barat Mukim Sabak di Masjid Jamek Sultan Hishamudin di sini, hari ini.
Jelas Amirudin, beliau mempertahankan kenyataannya selaras dengan Istana Selangor mengenai komitmen kerajaan negeri tidak membubarkan DUN Selangor bagi meneruskan pentadbiran dan menjamin kesejahteraan rakyat.

“Keputusan itu sudah dimaklumkan kepada Sultan Sharafuddin dan baginda tidak menyatakan sebarang bantahan. Perbincangan mengenai bubar dilakukan berulang kali dan berkala atas nasihat semua pihak termasuk Sultan Selangor,” ujarnya.-KOSMO!ONLINE


Lekas Highway Ride 2022 janjikan pengalaman menarik
Oleh MUHAMMAD ZUHAILY BADLISHAH

14 Oktober 2022, 3:48 pm
KUALA LUMPUR – Kayuhan berbasikal lebuh raya, RHB Lekas Highway Ride 2022 malam esok dijangka mendapat sambutan luar biasa selepas dua tahun tidak dapat diadakan berikutan pandemik Covid-19.
Hampir 6,000 peserta bakal menyertai perlumbaan edisi ketujuh kali ini sekali gus mencatatkan jumlah penyertaan paling ramai sejak ia dianjurkan.
Pengarah Perlumbaan Gosportz Sdn. Bhd., Albertt Leong berkata, pihak penganjur sudah melakukan segala persiapan rapi dan bersedia untuk menerima kehadiran peserta.
“Setiap peserta menanti-nantikan penganjuran RHB Lekas Highway Ride 2022 kali ini kerana sudah dua tahun ia tidak dianjurkan. Apabila pendaftaran di buka sebelum ini, sambutannya sangat menggalakkan.
“Ia adalah satu acara yang sangat istimewa kerana Lebuhraya Kajang-Seremban (Lekas) akan ditutup sepenuhnya semata-mata memberi ruang kepada peserta berkayuh di atas lebuh raya.
“Lebih menarik apabila acara ini diadakan pada sebelah malam di mana pihak Lekas sudah mengeluarkan perbelanjaan yang besar untuk memasang lampu yang lebih terang di sepanjang lebuh raya.

“Boleh dikatakan ini adalah penganjuran perlumbaan berbasikal pada sebelah malam yang terbesar di Malaysia dan itu sudah menunjukkan betapa perlumbaan ini sangat istimewa,” katanya.
KAYUHAN berbasikal lebuh raya di sebelah malam menjadi antara tarikan utama para peserta untuk merasai pengalaman berlumba tanpa gangguan trafik.
Sebanyak empat kategori ditawarkan pada edisi kali ini iaitu 120 kilometer (km), 78km, 17km dan 12km.
Satu kategori bagi kanak-kanak berusia antara dua hingga lapan tahun juga diadakan bagi memberi inspirasi kepada mereka meminati sukan berbasikal sekali gus mewakili negara pada masa depan.
Pihak penganjur juga menyediakan hadiah yang menarik kepada para peserta dan setiap daripada mereka berpeluang memenangi hadiah cabutan bertuah.
“Hadiah bukan menjadi keutamaan. Kami mahu menerapkan amalan gaya hidup sihat kepada setiap peserta dan memberi peluang kepada mereka pengalaman berkayuh di lebuh raya tanpa gangguan trafik,” jelas Albertt.
Setiap peserta dinasihatkan untuk hadir lebih awal bagi memudahkan urusan pendaftaran serta mengelakkan daripada berdepan perkara tidak diingini.
Penutupan jalan akan bermula pada pukul 5 petang esok sehingga 4 pagi keesokannya dari Persimpangan Kajang Selatan hingga ke Persimpangan Paroi. – KOSMO! ONLINE


TLDM terima sumbangan lima mesin pembuatan untuk pembelajaran
Oleh SHAMSUL KAMAL AMARUDIN

14 Oktober 2022, 4:14 pm
LUMUT – Tentera Laut Diraja Malaysia (TLDM) menerima sumbangan lima mesin pembuatan daripada syarikat Boustead Naval Shipyard Sdn. Bhd. (BNS) untuk kegunaan latihan di Fakulti Kejuruteraan KD Pelandok di Pangkalan TLDM Lumut di sini.
Sumbangan lima mesin melibatkan dua mesin larik, dua mesin rekabentuk dan satu mesin pengisar bernilai kira-kira RM50,000 setiap satu itu boleh dimanfaatkan untuk pembelajaran pelatih kejuruteraan marin mekanikal di fakulti tersebut.
Panglima Pendidikan dan Latihan TLDM, Laksamana Muda Datuk Anuar Mohamed berkata, kesemua mesin tersebut akan digunakan untuk meningkatkan lagi kemahiran pegawai dan anggota pasukan itu khususnya juruteknik mekanikal yang bertugas atas kapal.
“TLDM dan BNS adalah rakan strategik yang begitu lama dan kami mengucapkan terima kasih di atas penerimaan lima mesin ini,” katanya berucap pada majlis penerimaan mesin tersebut di KD Pelandok hari ini.
Azman dalam ucapannya pula berkata, lima mesin tersebut masih boleh digunakan di limbungan syarikat itu tetapi kadar penggunaannya semakin berkurangan.
Justeru, beliau berharap ia dapat digunakan untuk pembelajaran lebih efektif di kalangan pelatih sambil menyifatkan ia sebagai amanah dan tanggungjawab syarikat itu terhadap pasukan tersebut. – KOSMO! ONLINE


KUIS dinaik taraf universiti penuh
Oleh NUR HUDA MUSA

14 Oktober 2022, 3:51 pm
PETALING JAYA – Kolej Universiti Islam Antarabangsa Selangor (KUIS) yang dinaik taraf menjadi sebuah universiti penuh semalam, kini dikenali sebagai Universiti Islam Antarabangsa Selangor (UIS).
Watikah rasmi naik taraf itu disampaikan Ketua Setiausaha Kementerian Pengajian Tinggi (KPT), Datuk Seri Abdul Razak Jaafar kepada Sultan Selangor, Sultan Sharafuddin Idris Shah di Istana Bukit Kayangan Shah Alam, semalam.
Universiti itu dalam kenyataannya hari ini berkata, Setiausaha Kerajaan Negeri Selangor juga Pengerusi Lembaga Pengarah KUIS Datuk Haris Kasim turut memaklumkan, perkara itu telah mendapat kelulusan daripada KPT.
“Tahniah dan syabas kepada KUIS atas perkhabaran baik ini.
“Saya berharap KUIS sebagai Universiti Islam Antarabangsa Selangor akan terus menjadi universiti terbaik sejajar dengan hasrat Sultan Selangor yang mahukan universiti kita berada pada ranking terbaik,” katanya di sini hari ini.
Tambah kenyataan itu katanya, pengiktirafan ini akan membawa UIS sebagai sebuah universiti yang gemilang.

“Pengiktirafan ini dapat membantu UIS dalam melahirkan dai, ulama dan umarak bertekad ke arah mencapai kecemerlangan pengurusan, akademik dan sahsiah pelajar melalui penggunaan teknologi terkini dan perkhidmatan berkualiti berteraskan Al-Quran dan Al-Sunnah.
“UIS juga akan terus membentuk dan mendidik generasi ummah agar menjadi insan soleh melalui dasar pendidikan yang berteraskan ilmu naqli (revealed knowledge) dan ilmu aqli (acquired knowledge) yang berpaksikan tauhid untuk melahirkan generasi profesional yang seimbang bagi menghadapi cabaran zaman,” ujarnya.
UIS merupakan sebuah Institusi Pengajian Tinggi Islam milik penuh Majlis Agama Islam Selangor (MAIS) yang ditubuhkan di bawah akta IPTS 1996.
Penubuhannya secara rasmi pada 15 Februari 1995 membuktikan komitmen kerajaan negeri Selangor dalam membangunkan agenda pendidikan dan kecemerlangan ilmu. – KOSMO! ONLINE


Cuti umum di Johor esok
Oleh MOHAMAD FAIZAL HASHIM

15 Oktober 2022, 11:26 pm
JOHOR BAHRU – Kerajaan Negeri mengisytiharkan Ahad ini (esok) sebagai cuti khas peristiwa sempena kejayaan Johor Darul Ta’zim (JDT) dan pencapaian cemerlang kontinjen Negeri Johor dalam kejohanan sukan pada tahun ini.
Setiausaha Kerajaan negeri, Tan Sri Datuk Dr. Azmi Rohani berkata, cuti khas itu diberikan sebagai tanda menghargai kejayaan pasukan JDT menjuarai Liga Super buat sembilan musim berturut-turut serta memenangi 10 piala dalam kejuaraan lain yang disertai tahun ini.
Katanya, cuti khas itu juga sebagai tanda meraikan kejayaan cemerlang Kontinjen Negeri Johor menjuarai kejohanan Sukan Malaysia (Sukma) Edisi ke-20 buat pertama kali semenjak ia dianjurkan pada 1986.
“Kerajaan Negeri juga ingin memberi penghargaan kepada beberapa acara sukan lain yang disertai oleh pasukan negeri yang mencatatkan kecemerlangan antaranya bola jaring menerusi Johor Jewels yang menjuarai Sooka Netball Super League (NSL) 2022.
“Pasukan Sepak Takraw juga beraksi cemerlang apabila berjaya menjuarai Piala Tun Ali pada bulan Ogos yang lalu.
“Manakala pasukan ragbi pula menempa kejayaan apabila menjuarai Ragbi 7 Sebelah Kebangsaan bawah 21 tahun dan menjadi johan dalam Kejohanan HARP Men’s U19 Championship 2022,” katanya dalam satu kenyataan hari ini.

Azmi berkata, pemberian cuti ini juga merupakan penghargaan Kerajaan Negeri kepada pihak terlibat dan rakyat Negeri Johor yang memberikan sokongan tidak berbelah bahagi kepada setiap pasukan yang bertanding mewakili negeri ini.
Tambahnya, keputusan pengisytiharan Cuti Khas Peristiwa ini adalah selaras dengan peruntukan kuasa yang diberikan mengikut Seksyen 9(1) Akta Hari Kelepasan Am 1951 [Akta 369]. – KOSMO! ONLINE.


[VIDEO] Lelaki meraung isteri maut dalam kereta terbakar
Oleh KOSMO!

15 Oktober 2022, 10:29 pm
PETALING JAYA – Seorang lelaki kelihatan meraung selepas isterinya dipercayai terperangkap di dalam sebuah kereta yang sedang terbakar.
Kejadian itu dipercayai berlaku selepas kereta yang mereka naiki terlibat dalam satu kemalangan di Kilometer 45, Lebuh Raya Utara Selatan arah selatan sebelum simpang Sedenak, Kulai, Johor sebentar tadi.
Walaupun cuba ditenangkan oleh pengguna jalan raya yang lain, namun lelaki tersebut tidak dapat menahan sebaknya kerana gagal menyelamatkan isterinya.
Tangisan pilu lelaki tersebut telah dirakam oleh seorang pengguna jalan raya sebelum ia dimuat naik di laman Facebook oleh seorang individu dikenali sebagai Ridzema Naj.
Menurut individu tersebut,kejadian itu menyebabkan kereta dinaiki mangsa terbakar dan difahamkan lebuh raya ditutup sepenuhnya ketika ini oleh pihak berkuasa.
Susulan perkongsian itu, rata-rata pengguna bersimpati dengan lelaki tersebut dan mereka mendoakan agar individu itu tabah serta kuat menghadapi dugaan itu.

“Tak sanggup dengar raungan suami mangsa..Allahuakhbar!!. Semoga tabah Salam takziah untuk seluruh ahli keluarga, ” tulis Nur Faizah Izah.
Turut meninggalkan komen adalah seorang lagi pengguna dikenali sebagai Aishah Rosli.
“Allahhuakbar sedihnya isteri dia dalam kereta, ” ujarnya sedih. -KOSMO! ONLINE


Sering kongsi video sedih anak yatim petanda pemergian
Oleh TENGKU DANISH BAHRI TENGKU YUSOFF

15 Oktober 2022, 10:55 pm
KUALA TERENGGANU – Hantaran menyedihkan dikongsi di media sosial menjadi tanda pemergian Muhamad Hafez Jamal Jamaludin, 40, yang terbunuh dalam kemalangan sewaktu menyertai perlumbaan Battle of the Kings (BOTK) di Litar Permotoran Terengganu, Kuala Nerus hari ini.
Abangnya, Mua’amar Ghadafi, 43, berkata, arwah adiknya, Muhamad Hafez, 40, sering berkongsi sebuah video kesedihan seorang kanak-kanak yang kehilangan bapa di akaun Facebook peribadinya sejak awal bulan ini.
Beliau berkata, Muhamad Hafez yang merupakan pelumba drag sering berkongsi hantaran video itu sambil memuat naik status luahan kerisauan tentang nasib isteri dan dua anaknya sekiranya dia meninggal dunia nanti.
Tangkap layar status Facebook yang kerap dimuatnaik Muhamad Hafez sejak awal bulan ini.
“Banyak kali juga Allahyarham berkongsi sebuah video memaparkan keakraban dua beranak yang pengakhirannya menunjukkan ayah anak kecil itu sudah meninggal dunia sejak awal bulan ini.
“Pada mulanya, kami ahli keluarga menyangka ia sekadar luahan Muhamad Hafez yang merupakan seorang bapa penyayang kepada dua anaknya berusia tujuh dan 11 tahun,” katanya ketika ditemui di pekarangan Unit Forensik Hospital Sultanah Nur Zahirah di sini hari ini.
Mua’amar Ghadafi berkata, mereka tidak menyangka kerisauan itu benar-benar menjadi kenyataan selepas adiknya terlibat dalam kemalangan sewaktu menyertai perlumbaan terbabit pada pukul 11.45 pagi tadi.

Bekas Presiden Majlis Belia Malaysia (MBM) memberitahu Muhamad Hafez aktif dalam sukan permotoran sejak lebih 20 tahun lalu.
“Sepanjang tempoh tersebut dia tidak pernah terlibat dalam kemalangan. Sebab itu pada mulanya, kami menyangka dia cuma terlibat dalam kemalangan kecil.
“Lagipun, setiap perlumbaan disertainya sebelum ini memiliki tahap keselamatan yang baik,” katanya. – KOSMO! ONLINE.


Cadang import telur ayam atasi kekurangan bekalan
Oleh MOHD AZLI ADLAN

15 Oktober 2022, 10:23 pm
KUALA TERENGGGANU – Kerajaan tidak menolak kemungkinan untuk membawa masuk telur ayam import bagi mengatasi masalah kekurangan bekalan sedang dihadapi sekarang.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, cadangan itu masih diperincikan oleh Kementerian Pertanian dan Industri Makanan (MAFI).
Beliau berkata, kemasukan telur ayam import itu walaupun menyelesaikan masalah kekurangan bekalan tetapi harganya dijangka sedikit tinggi daripada pasaran semasa berikutan penukaran wang asing.
“Telur ayam dari luar (import) agak mahal disebabkan nilai mata wang kita sekarang ini.
“Terserah kepada MAFI untuk memperhalusinya,” katanya selepas merasmikan Kempen Beli Barangan Buatan Malaysia di sini hari ini.
Rosol mengakui keberadaan bekalan telur ayam terutama gred A, B dan C yang dikawal harganya sejak 31 Januari lalu di pasaran tempatan semakin membimbangkan.

Jelas beliau, ia disebabkan penurunan bekalan sejak akhir-akhir ekoran tekanan operasi kos didakwa dihadapi sebahagian besar pengusaha.
“Mereka mendakwa tertekan dengan kawalan harga terhadap telur ayam gred A, B dan C yang dikuatkuasakan sejak hampir sembilan lalu.
“Kerajaan telah cuba berkompromi dengan menaikkan subsidi kepada lapan sen bagi sebiji telur ayam baru-baru ini,” katanya. – KOSMO! ONLINE.


Liga Super : TFC tundukkan KDA FC di Darul Aman
Oleh MOHD. RAFIE AZIMI

15 Oktober 2022, 11:52 pm
ALOR SETAR – Kedah Darul Aman (KDA) FC menutup tirai saingan Liga Super musim ini dengan lima kekalahan berturut-turut apabila sekali lagi tumpas di tangan Terengganu FC (TFC) 3-1 di Stadium Darul Aman, di sini malam ini.
Kemenangan diraih anak-anak buah Nafuzi Zain itu juga bermakna Sang Penyu berjaya layak ke saingan AFC musim depan dengan menduduki tangga kedua liga setelah Sabah FC tunduk 3-0 kepada Johor Darul Ta’zim (JDT) di Stadium Sultan Ibrahim.
Seawal minit ketiga, pemain TFC, Mohd. Faisal Abdul Halimberjaya menghasilkan gol pertama perlawanan apabila rencana satu duanya dengan Petrus Shitembi berjaya melepasi kawalan pemain pertahanan KDA FC, sebelum dia melakukan tolakan leret menewaskan Muhamad Ilham.
Pada minit ke-16, Sang Penyu terus mengganas apabila mereka menghasilkan gol kedua menerusi bekas pemain KDA FC, Tchetche Kipre.
Memasuki babak kedua, TFC terus menguasai perlawanan biarpun KDA FC membawa masuk dua pemain baharu, Mohammad Fayadh Zulkifli serta Mohamad Heshamudin Ahmad bagi menggantikan Mohamad Al-Hafiz Harun dan Muhammad Ariff Farhan Md. Isa.
Derita KDA FC bertambah pada minit ke-74 apabila Kipre yang juga kapten pasukan itu melepaskan rembatan deras dari dalam kotak penalti sebaik menerima hantaran pemain gantian, Mohd. Faiz Mohd. Nasir untuk gol ketiga Sang Penyu.

Seterusnya pada minit ke-87, KDA FC akhirnya berjaya mendapat gol sagu hati apabila gerakan satu dua diilhamkan oleh pemain import dari Ivory Coast, Dechi Marcel bersama Mahmoud Al-Mardi, membuka ruang buatnya untuk melakukan rembatan dari dalam kotak penalti.
Ia sekali gus menewaskan penjaga gol TFC, Mohd. Suhaimi Husin untuk keputusan muktamad, 3-1 memihak kepada Sang Penyu. – KOSMO! ONLINE.


Liga Super: Jaringan tunggal Lok benam KL City
Oleh MUHAMMAD HELMEE RAMLI

15 Oktober 2022, 11:44 pm
KUALA LUMPUR – Pertembungan dua pasukan Lembah Klang pada aksi terakhir saingan Liga Super 2022 menjadi milik Petaling Jaya (PJ) City selepas mencatat kemenangan tipis 1-0 ke atas Kuala Lumpur (KL) City sebentar tadi.
Pada perlawanan yang berlangsung di Stadium Majlis Bandaraya Petaling Jaya (MBPJ) itu, KL City turun tanpa beberapa tonggak utama yang direhatkan bagi menghadapi aksi final Piala AFC menentang Al Seeb minggu depan.
Pada separuh masa pertama, kedua-dua pasukan menampilkan aksi cukup seimbang apabila masing-masing saling berbalas serangan selain memiliki beberapa peluang terbaik untuk menjaringkan gol.
Beraksi sebagai tuan rumah, PJ City tampak lebih berbahaya apabila jentera serangan yang diketuai penyerang kebangsaan, Darren Lok lebih banyak menguji kecekapan penjaga gol KL City, Kevin Ray Mendoza.
Skuad The City Boys juga hampir membuka tirai jaringan pada minit ke-22 menerusi pemain sayap, Zhafri Yahya selepas keadaan kelam-kabut di hadapan pintu gol PJ City, namun ditepis penjaga gol, Kalamullah Al-Hafiz Mat Rowi.
Ketika separuh masa pertama berbaki lima minit, Lok meletakkan pasukannya 1-0 di depan apabila menanduk masuk sepakan penjuru yang dilakukan Mahalli Jasuli, sekali gus menyebabkan pasukan pelawat berada dalam keadaan tertekan.

Memasuki separuh masa kedua, jurulatih KL City, Bojan Hodak membuat perubahan taktikal bagi memperkemaskan bahagian serangan dengan memasukkan kapten, Paulo Josue yang menggantikan J. Partiban.
Corak permainan KL City dilihat lebih berbeza selepas waktu rehat apabila menampilkan aksi lebih kemas sebelum percubaan pemain pertahanan, Giancarlo Gallifuoco pada minit ke-55 sekadar melepasi tiang gol.
Sedar dengan corak permainan KL City yang semakin agresif memburu gol penyamaan, jurulatih PJ City, P. Maniam memperkemaskan benteng pertahanan dengan memasukkan P. Rajes dan K. Prabakaran yang menggantikan Filemon Standly dan V. Ruventhiran.
Peluang terbaik pasukan pelawat untuk menyamakan kedudukan hadir pada minit ke-80 apabila sepakan percuma yang dilakukan Josue sedikit mengelirukan Kalamullah, namun gagal menerjah jaring.
Ketika perlawanan menuju ke wisel penamat, KL City langsung tidak mengendurkan asakan ke arah pintu gol pasukan tuan rumah, namun ia masih belum cukup untuk memastikan mereka pulang dengan sekurang-kurangnya satu mata. – KOSMO! ONLINE


Liga Super: Hujan lebat jejas aksi Penang FC, Selangor FC
Oleh NOOR HASLIZA NUSI

15 Oktober 2022, 11:56 pm
GEORGE TOWN – Hasrat pasukan Penang FC untuk melupakan kekalahan pada perlawanan terakhir Liga Super 2022 tidak membuahkan hasil apabila hanya terikat 1-1 ketika menentang Selangor FC di Stadium Bandaraya, di sini malam tadi.
Beraksi dalam keadaan hujan lebat dan padang becak tidak dinafikan menjadi faktor utama pemain kendalian Penolong Ketua Jurulatihnya, Manzoor Azwira Abd Wahid itu berdepan kesukaran untuk melakukan tambahan jaringan sehingga di akhir minit perlawanan.
Gol tunggal skuad Harimau Kumbang itu berjaya diledakan pemain pertahanannya, Rafael Vitor pada minit ke-31 menerusi sepakan penalti.
Ini selepas cubaan sepakan pemain tengah Penang FC, Muhammad Danial Ashraf ke gawang lawan ditahan pemain pertahanan pasukan pelawat, Sharul Nazeem Zulpakar.
Selang lima minit kemudiannya, pasukan kendalian Datuk Ong Kim Swee telah menyamakan kedudukan hasil sepakan Mohd. Nor Hakim Hassan pada minit ke-36.
Memasuki babak kedua, kedua-dua pasukan dilihat lebih berhati-hati ketika beraksi dalam keadaan lencun namun tetap melakukan serangan balas.

Selangor FC dilihat turut beberapa kali melakukan gerakan bahaya ke pintu gol lawan namun tiada percubaan berjaya dilakukan.
Keputusan kekal 1-1 sehingga tamat masa perlawanan.
Pada 13 Oktober lalu, Penang FC dalam satu kenyataan di media sosial Facebook berkata, aksi terakhir Liga Super menentang Selangor FC pada Sabtu menjadi perlawanan pertama Harimau Kumbang di bawah Manzoor Azwira.
Penang FC mengambil tindakan drastik merehatkan ketua jurulatihnya, Datuk Zainal Abidin Hassan dipercayai ekoran aksi hambar yang berturut-turut. -KOSMO! ONLINE.


Sarawak United tutup Liga Super dengan kemenangan
Oleh MUHAMMAD RIDUAN MOHD HANAFIAH

15 Oktober 2022, 11:40 pm
PETALING JAYA – Meskipun pasukan Sarawak United berdepan pelbagai masalah namua skuad The Crocs tersebut tetap mempamerkan persembahan terbaik dengan menghadiahkan kemenangan terakhir mereka dengan menewaskan Melaka United pada saingan Liga Super sebentar tadi.
Hasil kemenangan tersebut, Sarawak menutup tirai kempen Liga Super di tangga ke-11 selepas membenam Melaka dengan kemenangan 1-0 di Stadium Negeri, di Kucing sebentar tadi sekali gus memberi kegembiraan kepada penyokong tuan rumah di Bumi Kenyalang tersebut.
Kemenangan di laman sendiri tersebut menutup kekecewaan mereka dalam tujuh perlawanan sebelum ini selepas kali terakhir Sarawak meraih kemenangan pada 31 Julai lalu yang ketika itu menumbangkan Pulau Pinang 3-2.
Pada saingan tersebut, pasukan tuan rumah Sarawak tidak membuka laluan mudah buat Melaka apabila mengekang asakan pasukan tersebut.
Bagaimanapun, Melaka hampir memecah kebuntuan pada minit ke-39 namun percubaan deras kaki kanan Muhammad Fadhil Idris hanya menerja ke palang gol sekali gus terselamat pintu gol tuan rumah.
Seminit berselang, penyerang import sensasi Melaka, Ifedayo Olusegun berpeluang untuk membuka jaringan namun tandukan derasnya pada minit ke-41 berjaya dikeluarkan pemain pertahanan Sarawak. Keputusan 0-0 kekal sehingga tamat masa pertama perlawanan.

Pada separuh masa kedua, Sarawak mula merancana strategi dan berpeluang untuk menjaringkan gol namun rembatan kencang Lee Changhoon berjaya dipetis penjaga gol Melaka United, Ahmad Asyraaf Omar.
Pada penghujung perlawanan, pemain pertahanan Sarawak, Boris Kok diangkat wira apabila menjaringkan gol pada penghujung perlawanan. Cubaan Melaka untuk bangkit pada waktu tambah gagal dan Sarawak menutup kempen Liga Super dengan kemenangan terakhir. – KOSMO! ONLINE.


Liga Super: JDT muncul juara kali ke sembilan
Oleh MOHAMAD FAIZAL HASHIM

15 Oktober 2022, 11:31 pm
ISKANDAR PUTERI – Juara Liga Super musim ini, Johor Darul Ta’zim (JDT) menamatkan saingan liga musim ini dengan rekod tanpa kalah setelah membenam Sabah FC 3-0 di Stadium Sultan Ibrahim, di sini sebentar tadi.
Dengan berakhirnya perlawanan itu, JDT mengesahkan kejuaraan liga buat kali kesembilan berturut-turut, setelah memenangi buat pertama kali pada musim 2014.
Penyerang sensasi JDT, Bergson Da Silva muncul wira pasukan apabila meledak dua gol membantu pasukan menjinakkan Sang Badak sekali gus meranapkan peluang Sabah untuk menamatkan musim di posisi kedua.
Pada awal permainan, aksi kedua-dua pasukan tampak seimbang namun tidak ada percubaan berbahaya dihasilkan.
Gol pembukaan hadir pada minit ke-17 hasil jaringan Bergson yang memanfaatkan umpanan cantik Arif Aiman Hanapi yang melakukan larian dari sayap kanan.
Stadium Sultan Ibrahim terus bergema apabila Arif Aiman meledak gol kedua perlawanan menerusi sepakan bebas menerjah penjuru kanan gol menewaskan jangkauan penjaga gol, Damien Lim Chien Khai pada minit ke-38.

Bergson hampir menambah jaringan pada akhir babak pertama namun percubaan yang dilakukan dari luar kotak penalti tepat ke arah penjaga gawang lawan.
Bersambung babak kedua, pasukan kendalian Hector Bidoglio terus menggandakan asakan bagi menambah jaringan namun Chien Khai berjaya menafikan percubaan jentera serangan JDT.
Pada minit ke-55, gawang skuad bimbingan Ong Kim Swee akhirnya bolos lagi menerusi jaringan akrobatik yang dihasilkan Bergson menewaskan kawalan penjaga gawang lawan.
Pada minit ke-70, Bergson menambah jaringan sekali lagi menerusi sepakan gunting namun gol itu dibatalkan pengadil perlawanan, Razlan Joffri Ali kerana berada di kedudukan ofsaid.
Kim Swee yang membawa masuk Amri Yahyah pada pertengahan babak kedua hampir mencipta jaringan namun rembatan pemain kuda tua itu sedikit tersasar.
Bergson terus meliar di zon kawasan lawan bagi melengkapkan hatriknya namun tidak berjaya menambah jaringan sehingga wisel penamat. -KOSMO! ONLINE.


Liga Super: Sri Pahang sekat hajat NSFC
Oleh MUHAMAD ARDIE PUTRA SUHAIMI

15 Oktober 2022, 11:36 pm
PETALING JAYA – Harapan pasukan Negeri Sembilan FC (NSFC) untuk merebut slot automatik ke pentas Piala AFC musim depan tidak kesampaian selepas tewas 0-2 kepada Sri Pahang pada aksi terakhir Liga Super sebentar tadi.
Pada perlawanan di Stadium Darul Makmur, Kuantan itu, skuad Hobin Jang Hobin yang dikendalikan oleh K. Devan telah membariskan kesebelasan terbaik dengan menyenaraikan Gustavo Almeida, Yashir Pinto dan Zaquan Adha di posisi serangan.
Namun, pasukan pelawat dilihat sedikit tertekan dengan skuad Tok Gajah dilihat lebih mendominasi perlawanan di hadapan hampir 3,000 penyokong yang hadir ke stadium pada aksi kali ini.
Gol yang dicari tuan rumah akhirnya tiba menerusi tandukan David Rowley pada minit ke-27 selepas menerima hantaran Manuel Hidalgo.
Bersambung pada babak kedua, Rowley sekali lagi menjadi duri dalam daging pasukan NSFC apabila meledak jaringan kedua peribadi menerusi gol cantik luar kotak penalti pada minit ke-47.
Tersentak dengan jaringan tersebut, NSFC memperkemaskan jentera serangan dalam usaha merapatkan kedudukan tetapi setiap serangan mudah dipatahkan benteng Sri Pahang.

Skuad kendalian Datuk Dollah Salleh itu turut berpeluang untuk menambah gol ketiga tetapi tidak berjaya dengan kedudukan 2-0 kekal sehingga tamat perlawanan.
Keputusan tersebut menyaksikan NSFC menamatkan saingan Liga Super dikedudukan keempat musim ini dengan 41 mata manakala Sri Pahang meraih 28 mata. – KOSMO! ONLINE


Pelajar ditangkap ukir nota pada pen untuk menipu dalam peperiksaan
Oleh KOSMO!

15 Oktober 2022, 9:00 pm
MADRID – Seorang profesor di Sepanyol mendedahkan kaedah penipuan melibatkan beberapa batang pen yang digunakan oleh seorang pelajarnya untuk berjaya dalam peperiksaan, lapor akhbar New York Post semalam.
Dalam satu perkongsian di laman Twitter, Profesor Undang-Undang Universiti Malaga, Yolanda de Lucchi berkata, kes tersebut yang berlaku dalam satu peperiksaan yang diadakan secara bersemuka.
Peperiksaan itu diadakan untuk subjek ‘undang-undang prosedur jenayah’.
Dia merampas beberapa batang pen jenama BIC daripada seorang pelajar lelaki sebelum menggelar kaedah penipuan itu sebagai ‘seni’.
Pelajar itu didakwa memasukkan sebatang jarum ke dalam pensil mekanikalnya untuk mengukir nota ujian di atas 11 pen, demikian menurut seorang pengguna Twitter bernama Gonzo yang mengaku bahawa dia juga pernah menggunakan taktik serupa.
“Permulaan setiap topik dikenal pasti selepas tulisan BIC.

“Jika anda perasan, hujung setiap pen dicat hitam (dakwat pen BIC tidak penuh sampai hujung) supaya nota dapat dilihat lebih jelas,” kata Gonzo. – Agensi


Ribut petir, hujan lebat hampir seluruh negeri malam ini
Oleh KOSMO!

15 Oktober 2022, 7:14 pm
PETALING JAYA – Hampir seluruh negeri akan dilanda hujan lebat, ribut petir beserta angin kencang sehingga pukul 9 malam ini.
Jabatan Meteorologi Malaysia (MetMalaysia) dalam satu kenyataan di laman Facebook berkata, bagi negeri Perlis, Pulau Pinang, Wilayah Persekutuan Kuala Lumpur dan Putrajaya keadaan cuaca itu melibatkan keseluruhan kawasan di negeri-negeri terbabit.
Katanya, di Kedah pula, ia membabitkan kawasan Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik, Baling, Kulim dan Bandar Baharu.
“Bagi negeri Kelantan amaran sama turut dikeluarkan untuk daerah Kota Bharu, Bachok dan Pasir Puteh, manakala di Terengganu ia membabitkan kawasan Besut, Setiu, Kuala Nerus, Kuala Terengganu, Marang, Dungun serta Kemaman.
“Di Pahang pula ia melibatkan daerah Raub, Bentong, Temerloh, Kuantan, Bera, Pekan dan Rompin, sementara di Selangor ia membabitkan kawasan Hulu Selangor, Gombak, Petaling, Hulu Langat serta Sepang,” ujarnya.
MetMalaysia menambah, bagi Negeri Sembilan pula, keadaan sama dijangka berlaku di sekitar Jelebu, Seremban, Kuala Pilah, Rembau, Jempol dan Tampin, manakala di Melaka pula ia melibatkan Alor Gajah serta Jasin.

Sementara itu, bagi negeri Johor ia membabitkan kawasan Tangkak, Segamat, Muar dan Mersing.
“Beralih ke negeri Sarawak, keadaan cuaca sama dijangka berlaku sekitar kawasan Kuching, Serian, Samarahan, Sri Aman (Sri Aman), Betong, Mukah (Dalat dan Mukah), Bintulu dan Miri (Subis).
“Untuk Sabah pula, ia melibatkan kawasan Pedalaman (Beaufort) dan Sandakan (Kinabatangan dan Sandakan),” jelas MetMalaysia. -KOSMO! ONLINE.


5.3 billion telefon pintar jadi sampah elektronik menjelang akhir 2022
Oleh KOSMO!

15 Oktober 2022, 7:30 pm
LONDON – Sekitar 5.3 billion telefon pintar dijangka akan menjadi sebahagian daripada sampah elektronik atau e-waste menjelang akhir tahun 2022, lapor laman berita Wion News semalam.
Forum Sampah Peralatan Elektrik dan Elektronik (WEEE) membuat anggaran itu berdasarkan data perdagangan global dengan memberi tumpuan kepada masalah sampah elektronik yang semakin meningkat.
Mereka yang menyimpan telefon lama sebagai kenangan dianggap mengabaikan hakikat bahawa gajet itu mempunyai mineral berharga yang boleh diekstrak jika diserahkan untuk dikitar semula.
Hal ini kerana bahan seperti tembaga dalam wayar, kobalt dalam bateri boleh dicas semula serta bahan perlu dilombong untuk penghasilan peranti baharu.
“Telefon pintar adalah salah satu produk elektronik paling membimbangkan buat kami.
“Orang ramai cenderung untuk tidak menyedari bahawa kesemua barangan itu mempunyai mineral berharga dan mewakili jumlah yang besar di peringkat global, kata ketua pengarah WEEE, Pascal Leroy seperti dipetik Badan Penyiaran Britain (BBC).

Lebih 16 bilion telefon bimbit dihasilkan di seluruh dunia dengan sekurang-kurangnya satu pertiga daripada jumlah itu tidak lagi digunakan di Eropah.
WEEE turut mengemukakan masalah ketara mengenai pengumpulan sampah elektronik secara keseluruhan dan tidak terhad kepada telefon bimbit.
Badan itu memaklumkan bahawa telefon bimbit menjadi sebahagian kecil daripada longgokan 44.48 juta tan sampah elektronik di seluruh dunia pada setiap tahun yang tidak dikitar semula.
Mereka mengkaji bagaimana mesin basuh, pembakar roti, tablet, komputer dan peranti sistem kedudukan global (GPS) akan bertambah menjadi 74 juta tan sampah setahun menjelang 2030. – Agensi


Pemandu disaman beri laluan kepada ambulans
Oleh KOSMO!

15 Oktober 2022, 7:00 pm
LONDON – Seorang pemandu di Britain berang apabila disaman £130 (RM682) kerana menggunakan lorong bas buat seketika bagi memberi laluan kepada sebuah ambulans bulan lepas, lapor akhbar Daily Star semalam.
James Sheridan-Vigor bertanyakan soalan di Facebook sama ada dia perlu membuat rayuan kali kedua untuk membatalkan saman itu selepas permohonan awal ditolak baru-baru ini.
Vigor mendakwa, ambulans itu akan terhalang kerana ada sebuah bas berhenti untuk mengambil penumpang di laluan bas di Walthamstow, timur London semasa kejadian, lapor laman berita MyLondon.
“Walaupun saya membuat rayuan, majlis perbandaran berkata bahawa denda tersebut adalah wajar. Mereka menjelaskan bahawa ambulas dibenarkan menggunakan lorong bas supaya kereta saya tidak menghalang laluannya.
“Bagaimanapun, ketika kejadian, bas itu dalam keadaan berhenti dan ambulans tidak dapat melalui laluannya, ia perlu memotong di sebelah kanan.
“Jadi, saya yang berada di lorong kanan memasuki lorong bas untuk seketika supaya ambulans itu bergerak lancar. Atau kita tidak sepatutnya membantu perkhidmatan kecemasan dengan memberi laluan kepada mereka?,” katanya.

Majlis Perbandaran Waltham Forest kemudian mengaku saman itu telah dikeluarkan secara silap sebelum membatalkannya.
“Kami telah menyiasat insiden ini dan saman tersebut dikeluarkan secara silap. Ia telah dibatalkan. Kami memohon maaf atas kesilapan itu,” kata jurucakap pihak berkuasa itu. – Agensi


Alasan seniwati Fauziah Nawi tak ‘lalu’ tengok Mat Kilau
Oleh MOHD. HAIKAL ISA

15 Oktober 2022, 8:38 pm
GOMBAK – Ketika penerbit filem Mat Kilau sudah pun mengesahkan pembikinan versi prekuel tahun depan, seniwati terkenal, Fauziah Nawi menjadi antara individu yang belum terpanggil menyaksikan filem fenomena berkenaan.
Fauziah mengakui mempunyai alasan tersendiri mengapa sehingga kini masih belum terbuka hati menonton filem pecah panggung arahan Syamsul Yusof, Mat Kilau: Kebangkitan Pahlawan.
Kata Fauziah, 69, beliau bagaimanapun sangat menghormati bakat pengarahan Syamsul yang disifatkannya mempunyai sentuhan emas.
“Saya tak tengok pun. Saya takut nak pergi! Semua filem dan tempat terbuka macam panggung wayang sampai sekarang saya tak pergi okey. Sebab Covid-19.
“Bukan sebab saya tak nak terima idea orang baharu macam Syamsul. Dia pegang apa pun, jadi emas. Apa yang ditonjolkannya dalam Mat Kilau adalah cara dia (mengarah).
“Tentulah orang kata ada juga yang tak kena (tentang filem tersebut). Tetapi, bagi saya, dialah yang menyebabkan sekarang mengapa orang tengok cerita Melayu,” ujarnya kepada Kosmo! Online usai sidang media teater Srikandi Tun Fatimah arahannya di Universiti Islam Antarabangsa (UIA), di sini semalam.
Jelas Fauziah, sungguhpun filem berkenaan mencatat kutipan paling laris sepanjang zaman dalam sejarah filem tempatan, sebagai seorang anak seni yang sangat memartabatkan penggunaan Bahasa Melayu, beliau mempunyai pendapat tersendiri berkenaan hal terbabit.

“Dari soal bahasa terutamanya. Bukan apa, sebab saya dah tengok skrip yang pertama dan kedua.
“Bukan sebab Mat Kilau arahan Syamsul terlalu komersial. Mana ada orang dahulu gunakan perkataan atau bahasa sebegitu. Itu pendapat saya dan terpulang kepada penerimaan orang lain.
“Apa yang utamanya, saya tak tengok di panggung sebab saya takut. Apa-apa jadi pada saya, mati saya nanti sebab Covid-19,” katanya.
Ketika ditemu bual, Fauziah memuji Syamsul namun pada masa sama, memaklumkan dirinya lebih menggemari filem-filem garapan adik pengarah terbabit, Syafiq Yusof.
“Tapi satu perkara, saya puji (Syamsul), dia pegang apapun, menjadi. Secara peribadi, saya lebih suka adiknya (Syafiq Yusof) punya ‘touch’ (sentuhan) lagi sebagai pengarah.
“Syamsul tahu sasaran dan pasaran dia. Itu kelebihannya. Syamsul dia buat apapun, memang menjadi,” ulas pelakon yang juga aktivis teater itu jujur.
Dalam perkembangan lain, Fauziah kini dalam persiapan mengarahkan teater Srikandi Tun Fatimah yang membariskan ramai pelakon handalan seperti Aqasha, Mhia Farhana, Naque Ariffin, Sobri Anuar dan Farah Ahmad.
Pementasan teater tersebut akan berlangsung pada 27, 28, dan 29 Oktober ini di Main Auditorium,Universiti Islam Antarabangsa (UIA).
Tike-tiket berharga RM15 untuk golongan pelajar, RM25 (awam/pelajar) dan RM100 (special seat) kini sudah mula terjual menerusi laman sesawang: https://linktr.ee/teatertunfatimah. – KOSMO! ONLINE


Zed Zaidi masuk lokap, menang kes sebar berita palsu
Oleh HARYATI KARIM

15 Oktober 2022, 8:42 pm
SUBANG JAYA – Presiden Seniman Malaysia (Seniman) Zed Zaidi membuat pengakuan terbuka tentang kemenangan yang berpihak kepadanya berhubung pertuduhan menyebarkan berita palsu dalam media sosial pada 15 September 2020.
Menurut Zed atau Rozaidi Abdul Jamil, 42, keputusan berkenaan diputuskan di Mahkamah Sesyen dan Majistret Sepang selepas perbicaraan berjalan sejak Februari tahun sama.
“Alhamdulillah saya telah menang kes tersebut cuma tidak menghebohkan kerana ketika itu negara berada dalam tempoh Perintah Kawalan Pergerakan (PKP).
“Saya didakwa Januari dan proses bicara pada bulan Februari manakala pada 15 September saya telah menang kes dan dibebaskan daripada pertuduhan. Saya bersyukur sebab selama ini kita berada di pihak yang benar.
“Apa yang dibuat sebelum ini adalah semata-mata untuk menjatuhkan imej saya sebagai Presiden Seniman dan berunsur politik,” ujar Zed.
Meskipun pernah merasa masuk lokap,  Zed tidak gentar mahupun serik untuk terus memperjuangan isu membabitan pekerja seni dan masyarakat.

“Saya tidak serik dan akan terus lantang seperti biasa. Apa yang berlaku (didakwa) adalah pengalaman terbaik untuk saya menjadi manusia lebih baik dan terus berjuang membela nasib orang ramai,” kata Zed.
Zed yang ditemui pada majlis pelancaran ruang acara, Astana Event Lounge di One City sebentar tadi turut berkongsi pengalamannya ketika berada di lokap mahkamah sementara menunggu untuk diikat jamin.
“Saya sempatlah merasa duduk di lokap dalam tujuh jam bersama-sama empat orang lagi yang didakwa bawah akta yang sama.
“Sempatlah kenal dengan tahanan yang lain. Tetapi itu pengalaman yang sangat berharga walaupun sekadar lokap dan bukannya penjara sebenar,” kata Zed.
Terdahulu, Zed sebelum ini didakwa kerana menyebar berita palsu dalam laman sosial Twitter dan Facebook miliknya yang berbunyi: “Breaking New: All countries except Malaysia -All countries has banned Chinese tourist except Malaysia pada 27 Januari 2020.
Pelakon itu didakwa bawah Seksyen 505 (b) Kanun Keseksaan yang memperuntukkan hukuman denda dan penjara selama tempoh tidak lebih dua tahun atau kedua-dua sekali jika disabit kesalahan. -KOSMO! ONLINE.


Lelaki ‘tadah’ telinga bayi menangis tanpa henti dalam penerbangan 29 jam
Oleh KOSMO!

15 Oktober 2022, 6:30 pm
AUCKLAND – Seorang penumpang sebuah penerbangan dari New Zealand menuju Jerman berkongsi pengalaman dia terpaksa menahan telinga mendengar tangisan bayi tanpa henti sepanjang penerbangan jarak jauh yang mengambil masa 29 jam, lapor portal berita MailOnline kelmarin.
Penumpang berkenaan, Henry Beasley merakam situasi tersebut sepanjang perjalanan sejauh 17,702 kilometer dan memuat naik video mengenainya di laman TikTok.
Beasley berkata, tempat duduknya terletak hanya beberapa baris di hadapan bayi menangis itu.
“Bayangkan penerbangan selama 29 jam saya ke Berlin dengan suara nyaring bayi seperti cerek air menggelegak yang tidak ditutup,” katanya dalam video tersebut.
Video itu mendapat reaksi berbeza di media sosial. Ada netizen berasa marah dengan tangisan bayi itu dan ada juga bersimpati dengan ibu bapanya.
“Pernah berada dalam situasi anak enggan berhenti menangis, percayalah bahawa ia juga tidak menyeronokkan untuk kami,” kata seorang bapa dalam ruangan komen.

“Saya dapat bayangkan perasaan penumpang ini kerana saya yang hanya menonton video ini juga berasa marah kerana berasa diganggu,” kata netizen lain. – Agensi


Pelancong Britain jatuh dari ketinggian 1,799 meter ketika meluncur udara
Oleh KOSMO!

15 Oktober 2022, 8:00 pm
ANKARA – Seorang pelancong Britain terselamat selepas terjatuh dari ketinggian hampir 1,828 meter apabila payung terjunnya gagal berfungsi semasa menyertai aktiviti luncur udara, lapor akhbar Daily Star semalam.
Ketika kejadian, Angus George Beaton, 27, menyertai aktiviti lasak tersebut di Gunung Babadag dekat sebuah pusat peranginan popular di Turkiye, Oludeniz.
Dia terjun dari ketinggian 1,799 meter sebelum mendapati payung terjunnya gagal berfungsi.
Mangsa kemudian jatuh menjunam dan terhempas ke tanah di atas permukaan berbatu.
Panggilan kecemasan dibuat dan anggota-anggota daripada pasukan Komando Batalion Mencari dan Menyelamat Gendarmerie dan Pasukan Penyelamat Perubatan Kebangsaan bergegas ke tempat kejadian untuk mencari Angus.
Mereka berjaya menemuinya dan membawanya ke Hospital Negeri Fethiye.

Beaton kini berada dalam keadaan yang tidak mengancam nyawa. Doktor yang merawatnya mendapati dia mengalami patah tulang dalam kemalangan itu. – Agensi


PH timbang Wan Azizah sebagai calon
Oleh MOHAMAD NAUFAL MOHAMAD IDRIS

15 Oktober 2022, 9:51 pm
SHAH ALAM – Pakatan Harapan (PH) akan mempertimbangkan sama ada bekas Timbalan Perdana Menteri, Datuk Seri Dr. Wan Azizah Wan Ismail akan bertanding atau sebaliknya dalam Pilihan Raya Umum ke-15 (PRU15) kelak.
Pengerusi PH, Datuk Seri Dr. Anwar Ibrahim berkata, perkara ini perlu diputuskan oleh Majlis Presiden PH sebelum satu keputusan boleh dibuat.
“Memang ada permintaan daripada ahli Parti Keadilaan Rakyat (PKR) yang mahu Kak Wan (Wan Azizah) bertanding lagi.
“Namun Majlis Presiden perlu membincangkan perkara ini. Saya tidak boleh buat keputusan sendirian,” katanya pada sidang akhbar selepas menghadiri Majlis Pelancaran Iltizam Wanita dan Jentera PRU15 di Dewan Raja Muda Musa, di sini, hari ini.
Untuk rekod, Wan Azizah kini adalah Ahli Parlimen Pandan selepas berjaya menewaskan empat calon parti lain dengan majoriti undi 52,543 undi.
Dalam perkembangan berlainan, Anwar memaklumkan Majlis Presiden turut akan memutuskan mengenai permohonan Parti Amanah Negara (Amanah) yang mahu bertanding dalam semua kerusi Parlimen yang diperuntukkan kepada Parti Pribumi Bersatu Malaysia (Bersatu) semasa menjadi ahli pakatan itu sebelum ini.

“Tidak salah untuk semua parti dalam PH untuk meminta berapa jumlah kerusi yang mereka mahu bertanding dalam PRU15.
“Namun, keputusan berapa kerusi yang akan diperuntukkan oleh setiap parti dalam PH akan diputuskan oleh Majlis Presiden PH,” tegasnya. -KOSMO! ONLINE.


Wanita dikurung dalam sangkar anjing selama 20 hari
Oleh KOSMO!

15 Oktober 2022, 8:30 pm
MANILA – Seorang wanita warga China berjaya melarikan diri selepas  diculik ketika keluar malam dan dikurung dalam sangkar anjing selama 20 hari di Filipina, lapor portal berita MailOnline semalam.
Polis Bandar Batangas menyelamatkan wanita itu selepas dia melarikan diri daripada penculik yang mengurungnya di sebuah rumah di Barangay Alangilan, Bandar Batangas selama hampir tiga minggu pada 6 Oktober lalu.
Mangsa yang merupakan warga Shanghai ditemui oleh anggota polis  di sebuah kedai serbaneka di kampung itu dan kemudian membawanya ke balai polis.
Teman lelaki wanita itu  membuat laporan polis selepas menerima  klip video daripada nombor tidak dikenali di telefonnya. Klip video tersebut didakwa menunjukkan teman wanitanya dipukul dengan kayu besbol.
Dia berkata, suspek kemudian menelefonnya dan meminta wang tebusan AS$200,000 (RM940,400) untuk membebaskan mangsa.
Polis menyerbu rumah tempat mangsa dikurung tetapi penculiknya telah melarikan diri.

Mereka menemui sangkar anjing sempit dengan beberapa bantal dan baldi merah di dalamnya.
Menurut laporan, mangsa telah diculik ketika keluar bersama beberapa orang rakan di sebuah kelab di Angeles City, wilayah Pampanga pada 17 September lalu.
Unit anti-penculikan polis mengesahkan bahawa penculikan telah dilaporkan di bandar yang sama pada tarikh tersebut.
Tiada penjelasan lanjut tentang bagaimana mangsa berjaya melarikan diri daripada penculiknya.
“Saya memuji operasi Balai Polis Bandar Batangas kerana berjaya menyelamatkan mangsa tanpa melibatkan pertumpahan darah.
“Kepantasan anggota dalam menyiasat kes menggagalkan satu lagi insiden penculikan yang melibatkan warganegara China,”kata Ketua Pejabat Polis Wilayah 4A, Brigedier Jeneral Polis, Jose Melencio Nartatez Jr. – Agensi


Wanita tinggalkan skuter di jalan kerana takutkan angsa
Oleh KOSMO!

15 Oktober 2022, 6:00 pm
JAKARTA – Sebuah klip video tular di media sosial Indonesia memaparkan seorang wanita terpaksa berlindung di sebalik skuternya apabila diserang sekawan angsa, lapor program berita Liputan6 hari ini.
Video itu dimuat naik dalam akaun TikTok @markonaah07.
Seorang lelaki merakam detik ketika seorang wanita diserang beberapa ekor angsa di sebuah kampung.
Wanita itu dikatakan mahu keluar dengan menaiki skuternya tetapi gagal kerana dihalang oleh kawanan angsa di tengah jalan.
Dia kemudian turun dan berlindung di sebalik skuternya ketika cuba mencari jalan keluar.
Wanita itu kemudian berlari ke arah lelaki tersebut yang sedang ketawa dan meninggalkan skuternya apabila angsa-angsa tersebut semakin menghampirinya.

Video berkenaan mendapat perhatian netizen di ruangan komen.
“Sangat kelakar,” kata seorang netizen.
“Hentikan samseng kampung (angsa),” kata netizen lain.  -Agensi


Fauzi Nawawi, Lisdawati cemas rumah dimasuki ular sawa
Oleh MOHAMMAD SHAHEMY AZMI

15 Oktober 2022, 6:14 pm
PETALING JAYA – Pasangan pelakon Fauzi Nawawi dan isterinya Lisdawati berkongsi detik cemas apabila kediaman mereka dimasuki seekor ular sawa batik yang ditemui bersembunyi di dalam lubang tandas.
Gara-gara menerima ‘tetamu’ tidak diundang, Fauzi terpaksa memanggil anggota Jabatan Pertahanan Awam Malaysia (JPAM) untuk membantunya menangkap ular tersebut.
“Terima kasih kepada anggota JPAM. Sebelum ini lebah masuk rumah. Selepas itu tragedi ribut dan pokok tumbang. Malam ini (semalam) ular sawa pula masuk rumah.
“Terima kasih kerana sanggup datang pada tengah malam bantu kami. Hanya Allah SWT sahaja yang mampu membalas jasa kalian,” tulisnya.
Menerusi video yang dikongsikan dalam Instagram, Fauzi atau nama lengkapnya Mohd. Fauzi Mohd. Nawawi sempat merakam aksi anggota JPAM bertungkus-lumus menangkap dan membawa keluar ular sawa sebesar pergelangan tangan keluar dari rumahnya.
Turut kelihatan di dalam video tersebut adalah ahli keluarga, termasuk isteri dan anak-anaknya yang tidak mahu melepaskan peluang melihat aksi JPAM menangkap haiwan reptilia itu secara dekat.

“Hasil tangkapan malam ini. Ular sawa batik,” ujar Lisdawati sambil bergambar dengan ular tersebut.
Dalam ruangan komen, terdapat seorang peminat menasihati Fauzi agar berhati-hati, memandangkan kebiasaannya ular yang ditemui di dalam rumah mempunyai pasangannya.
“Cuci rumah bersih-bersih. Kawasan ular bersembunyi biasanya ada pasangannya dan akan datang semula berkeliaran,” ujar seorang netizen. -KOSMO! ONLINE


[KEMASKINI] Kereta Apeh Jamal terbabas tidak jauh dari petak permulaan
Oleh TENGKU DANISH BAHRI TENGKU YUSOFF

15 Oktober 2022, 5:47 pm
KUALA NERUS – Perlumbaan drag, Battle of the King (BOTK) 2022 di Litar Permotoran Terengganu di sini semalam dikejutkan dengan kemalangan yang meragut nyawa seorang pesertanya.
Apeh Jamal atau nama sebenarnya, Muhamad Hafez Jamal Jamaludin, 40, meninggal dunia akibat parah di kepala dan beberapa anggota badan.
Kejadian pada pukul 11.35 pagi itu berlaku sewaktu Apeh Jamal yang berasal dari Ipoh, Perak sedang berlumba dengan menggunakan kereta jenis Mitsubishi Lancer Evo.
Seorang saksi dikenali sebagai Awaluddin mendakwa, sebelum kejadian, kereta dipandu mangsa baru dilepaskan dari petak permulaan.
“Kereta tersebut tiba-tiba hilang kawalan sebelum terbabas.
“Ia kemudiannya melepasi trek perlumbaan sebelum merempuh sebatang pokok,” katanya ketika ditemui Kosmo! di lokasi kejadian hari ini.

Awaluddin memberitahu, Apeh Jamal yang juga bapa kepada dua anak dikejarkan ke Unit Kecemasan Hospital Sultanah Nur Zahirah di sini.
Katanya, dia difahamkan pelumba drag terkenal itu meninggal dunia ketika menerima rawatan di hospital tersebut.
Kemalangan maut itu menyebabkan siri perlumbaan yang sepatutnya dijadualkan berakhir hari ini dibatalkan serta-merta oleh pihak penganjur.
Sementara itu, Ketua Polis Daerah Kuala Terengganu, Asisten Komisioner Abdul Rahim Md. Din ketika dihubungi mengesahkan kejadian tersebut. – KOSMO! ONLINE.


Wakil rakyat Turkiye pecah telefon sendiri guna tukul tanda protes
Oleh KOSMO!

15 Oktober 2022, 4:53 pm
ANKARA – Seorang wakil rakyat Turkiye bertindak memecahkan telefon pintarnya menggunakan tukul semasa berucap pada sidang Parlimen, lapor laman berita Republic World semalam.
Wakil rakyat daripada parti pembangkang, Parti Rakyat Republikan, Burak Erbay memusnahkan telefonnya kerana membantah rang undang-undang (RUU)  yang dicadangkan kerajaan bagi membanteras maklumat palsu di internet.
Pengkritik-pengkritik berkata, RUU itu akan menyekat kebebasan akhbar dan media sosial di Turkiye.
Video Erbay yang dikongsi di laman Twitter, memaparkan beliau memecahkan telefonnya  tanpa teragak-agak.
“Jika RUU ini diluluskan, hilanglah hak kebebasan bersuara yang ada pada rakyat.
“Oleh sebab itu wahai saudaraku semua, musnahkanlah telefon pintar anda kerana selepas ini, kebebasan bersuara anda di laman Instagram, Facebook dan YouTube tidak lagi boleh digunakan seperti sedia ada,” katanya lalu mengetuk telefon pintarnya dengan menggunakan tukul.

Mempertahankan RUU tersebut, Presiden Recep Tayyip Erdogan menegaskan bahawa ia perlu bagi memerangi maklumat salah dan berita palsu.
“Peningkatan jumlah berita palsu dan fasisme digital adalah ancaman kepada pentadbiran nasional dan global,” tegasnya. – Agensi


Bekalan ikan di utara berkurangan
Oleh WAT KAMAL ABAS

15 Oktober 2022, 5:41 pm
BUKIT GANTANG – Bekalan ikan di beberapa buah negeri di utara tanah air mengalami kekurangan sejak dua minggu lalu.
Pengerusi Lembaga Kemajuan Ikan Malaysia (LKIM), Datuk Syed Abu Hussin Hafiz Syed Abdul Fasal berkata, isu berkenaan berlaku apabila beberapa jeti pendaratan utama di Kedah dan Perak mengalami kekurangan bekalan ikan hingga 50 peratus.
“Kebiasaannya daripada 200 kapal yang keluar ke laut, 20 hingga 30 kapal akan balik mendaratkan ikan. Bagaimanapun, ekoran cuaca yang tidak menentu ketika ini, hanya dua ke tiga kapal mendarat dengan bekalan ikannya yang sangat sedikit,” katanya kepada pemberita di Pusat Khidmat Parlimen Bukit Gantang hari ini.
Syed Abu Hussin meraikan permintaan anak muda di Parlimen Bukit Gantang untuk bergambar bersamanya di Pusat Khidmat Parlimen Bukit Gantang hari ini. – Foto WAT KAMAL ABAS
Menurutnya, bagi mengatasi kekurangan bekalan ikan itu, LKIM akan mengeluarkan bekalan ikan sejuk beku atau Q-Fish bagi menampung permintaan.
“Kalau berlakunya harga yang tidak dapat dikawal maka LKIM akan mengambil langkahnya dengan mengeluarkan ikan sejuknya. Ia bertujuan bagi menampung keperluan rakyat dan menstabilkan harga ikan di pasaran,” katanya. – KOSMO! ONLINE.


Sissy Imann selamat menjalani pembedahan
Oleh NUR AL-FAIRUZA SYARFA NOR SAIDI

15 Oktober 2022, 5:04 pm
PETALING JAYA – Selepas meninggalkan tanda tanya mengenai perkhabaran untuk ditidurkan semalam, penyanyi Sissy Imann memaklumkan dia kini selamat menjalani pembedahan dan berada dalam keadaan stabil.
Berita tersebut disampaikan olehnya melalui hantaran yang dikongsikan dalam Instagram.
“Itu bukanlah pembedahan yang besar namun mengikut prosedur saya harus ditidurkan.
“Saya okay sahaja walaupun sedikit emosi tetapi alhamdulillah semuanya berjalan lancar,” jelas Sissy.
Menurut penyanyi berusia 27 tahun itu lagi, semalam adalah hari yang sangat menakutkan baginya kerana pertama kali perlu menjalani pembedahan.
Bagaimanapun, pelantun lagu Mungkin Kamu itu enggan berkongsi lebih lanjut mengenai penyakit yang dihidapinya sehingga perlu melakukan pembedahan.

Menerusi hantaran yang dikongsikan itu juga, Sissy memaklumkan dia kini sudah dibenarkan pulang ke rumah untuk berehat.
Pada masa sama, Sissy turut mengambil kesempatan menyatakan ucapan terima kasih kepada semua pihak yang sentiasa mendoakan kesihatan dirinya dan memohon maaf kepada pihak yang pernah disakitinya.
“Tujuan Sissy nak minta maaf keada sesiapa yang pernah disakiti tetapi entah berapa ramai yang mungkin tidak pernah mengenali mendoakan sekali,” tulisnya.
Semalam, Sissy atau nama lengkapnya Sissy Imann Mohammad Kamil berkongsi bakal menjalani pembedahan namun tidak menjelaskan lebih lanjut tentang penyakitnya.
Dia juga meminta orang ramai supaya tidak bertanya kepada ahli keluarganya tentang perkara itu. -KOSMO! ONLINE
-HABIS


Inovasi sosial semakin penting – PM
Oleh AZIZAH SHAFIEI

15 Oktober 2022, 5:35 pm
BERA – Ketidaktentuan ekonomi dunia menjadikan inovasi sosial semakin penting pada masa kini dalam merangsang pasaran sosial yang lebih dinamik, inklusif dan mampan.
Perdana Menteri, Datuk Seri Ismail Sabri Yaakob berkata, inovasi sosial mampu mengurangkan jurang ketidaksamaan dalam ekonomi bandar dan desa selain dapat mengetengahkan inovasi tradisional sebagai satu punca ekonomi yang berdaya saing.
Menurutnya, melalui Kementerian Sains, Teknologi dan Inovasi (MOSTI) lebih RM50 juta telah diperuntukan melalui pendanaan pembangunan inovasi berteknologi dan automasi, pemilikan paten, bimbingan kapasiti diri, penubuhan syarikat dan diffusion produk.
“Inovasi sosial tidak seharusnya dilihat sebagai projek atau inisiatif sekali sahaja (one-off) kerana perlu disokong oleh minda keusahawanan agar proses menjana sumber baharu sentiasa berkembang, selari dengan pertumbuhan organisasi dan daya saing pasaran yang mampan.
“Saya menyeru kepada institusi-institusi korporat untuk turut memberi sokongan kepada kerajaan dan bekerjasama dengan Yayasan Inovasi Malaysia (YIM) sebagai ejen inovasi sosial yang menyokong pembangunan ‘inovator’ akar umbi kita,” katanya ketika berucap pada majlis perasmian Ruang Reka (pembudayaan sains, teknologi, inovasi dan ekonomi) STIE Keluarga Malaysia, Bera, Pahang di Felda Bukit Puchong, di sini, hari ini.
Program Ruang Reka STIE Keluarga Malaysia Bera adalah salah satu usaha memartabatkan STIE dalam komuniti luar bandar, golongan B40 dan terkesan akibat pandemik Covid-19.

Seramai 6,000 pereka akar umbi yang dibangunkan MOSTI sejak dari 2012 telah berjaya membawa penyelesaian masalah semasa yang dihadapi komuniti setempat dalam pelbagai bidang.
“Lebih banyak idea STIE yang menarik dan berdaya maju diperlukan melibatkan teknologi automasi, pembelajaran mesin dan data raya (big data), kepintaran buatan (AI), teknologi robotik serta Internet benda (IoT) sehingga mampu memberi nilai tambah kepada masyarakat setempat.
“Saya berharap melalui penyediaan platform seperti Ruang Reka STIE Keluarga Malaysia ini akan menggalakkan lebih ramai inovator akar umbi tampil dengan inovasi dan
teknologi yang boleh dikomersialkan,” ujarnya.
Menurutnya setakat ini, MOSTI telah membangunkan tujuh Ruang Reka STIE Keluarga Malaysia iaitu di Paroi,Negeri Sembilan; Kuala Terengganu, Terengganu; Kota Tinggi dan Kluang Johor; Tumpat, Kelantan; Langkawi, Kedah dan Bera, Pahang.
Katanya, lima lagi Ruang Reka STIE Keluarga Malaysia akan dibangunkan pada tahun ini iaitu di Sabah, Sawarak, Melaka, Perak Dan Wilayah Persekutuan Kuala Lumpur. -KOSMO! ONLINE.


PRU15: Bersatu Temerloh tanpa Srikandi
Oleh ABDUL RASHID ABDUL RAHMAN

15 Oktober 2022, 5:13 pm
TEMERLOH – Parti Pribumi Bersatu Malaysia (Bersatu) Temerloh akan berhadapan Pilihan Raya Umum ke-15 (PRU15) tanpa barisan Srikandi yang dipilih selepas Ketua Srikandi Bersatu Temerloh, Siti Aisyah Ismail bersama 17 ahli jawatankuasanya meletak jawatan.
Turut meletak jawatan Pengerusi Tetap Srikandi Bahagian, Naib Ketua Srikandi, 9 AJK Srikandi bahagian, empat ketua srikandi cawangan dan empat AJK Bahagian yang berkuatkuasa 30 September lalu.
Siti Aisyah berkata, perletakan jawatan itu dibuat selepas merasakan haknya untuk menjaga ahli dan sebagai Ketua Srikandi dinafikan oleh pimpinan atasan.
“Keputusan ini dibuat kerana setelah setahun lebih kita cuba mengadakan perbincangan serius dengan pimpinan Bersatu Temerloh dan Negeri namun semuanya sia-sia.
“Saya letak jawatan kerana tidak mendapat kerjasama dalam menjalankan amanah diberi, daripada duduk, tidur lebih baik letak jawatan sahaja,”katanya di Mentakab di sini hari ini.
Beliau mendakwa sikap kepimpinan bahaguan yang tidak boleh bertolak ansur dan pilih bulu juga menyebabkan Srikandi bahagian berasa diabaikan.

Pada masa ini Timbalan Bersatu Bahagian Mohd Yusoff Abdullah memangku jawatan Ketua Bahagian Temerloh selepas Tan Sri Tengku Azlan Sultan Ahmad Shah keluar parti itu.
Menurut Siti Aisyah setakat ini dia belum membuat keputusan untuk keluar parti dan keputusan perletakan jawatan yang dibuat tidak ada kena mengena dengan tawaran daripada mana-mana parti.
Beliau yang dilantik menjadi penaja Srikandi pada 2016 dan menang pemilihan parti pada 2020 berkata surat perletakan jawatan diterima Setiausaha Bahagian Bersatu Temerloh, Syed Omar Syed Abdul Aziz pada 11 Oktober. – KOSMO! ONLINE